url: =8. August 24, 2019 | Huihpi Sungah Vantungmite ~ MUC\n8. August 24, 2019 | Huihpi Sungah Vantungmite\nAdmin 5:25:00 PM Articles, MISSION NEWS\nNew Caledonia, August 24\nAnnie Paama pen New Caledonia gam, Pacific khanglam tuikulhte aa teng Seventh-day Adventist innkuan khat sung panin a khangkhia ahi hi. Ahizongin kum 16 aphak ciangin pawlpi nusia in, a lawmngaihpa Leonce a taipih hi. A sawt lo in, ta nih nei uh hi.\nLeonce in dawn thei hi. Amh sa-in hongciah thei zeel a, thu muumal lo khat peuh tawh thu kiseel thei zel uh hi. Khat veivei a tate khawng saat thei hi.\nNitaak khat, New Caledonia khuapi lian ahi, Noumea khua nawl lam a om, a inn vuah, hong ciahtoh kawm in mualdung mualvaai ah, awng iin, a kuutgawpna aw’ azi Annie in za hi. A mi-hingpa ngawi ta ahihna thei pahlian hi.\nKhuaphia vanging tawh guah tam mahmah hi. Khuahun genkhol theite’ genkholhna ah, Cyclone Erika kici, huihpi in New Caledonia gam nuaigawp ding ahihmanin tua nitaak in kuamah innpua ah pai lo-in innsungah om khinkhian ding ahi, ci uh hi. A mawtaw datsi a bei mateng Annie in hawl suak hi. Sing-kung gei khat ah lungmuan om tum mel lo in hong khawl hi. Ahizongin huihpi guahpi nuai-ah tua mun pen muanhuai pen dingin a lamen hi. Huih khauhpi te in a mawtaw hong muutpaai dekdek a, a sungah khua nak dam mahmah hi. Puanlum ding bangmah a kigin kholh loh lam Annie in phawk vat hi.\nA tategeel hong ensuk hi. Amaute mawtaw sauveipi sung tuanguh ahihman un ihmu sip diidee uh hi. Kum tampi sungah Pasian a phawk ciilna ahi hi.\n“Pasian aw, a om takpi mah nahih leh, tu zan sung kei le ka ta tegeel hong cing hong keem in,” ci hi.\nA thungetna a mankhit phet leh aci asa hong gim ngeungau ahihmanin A tutna nunglam ah kingam in a pualam en khia hi. A mit hak ngawh in en zeel hi. Meiite hong kizial khia denden in, vantung kihongg a mu hi.\nTunglam en kawm gega sa-in, launa tawh a liing hi. Vantungah a tultul-a sim vantungmite kileh suk kileh to in,\na manlah mahmah uh a mu hi. Pasian’ Tokhom ka mu kha hiam, ci-in lametna tawh a ngawng hong dokto geekgaak hi. Tua khit ciangin vantung kikhaak kik in, vantung panin kahlei khat hong kidawh suk a, a mawtaw gei uh hong baansuk hi. Khauhual pi tawh kibawl kahlei tawh kibang hi.\nTua kahlei zui in vantungmi thum hong kumsuk hi. Annie’ muh ngei ataang kici khempeuh sangin a taangzaw uh hi. A maitang uh taang lua ahih manin hoihtakin mucian theilo hi. Amaute saang mahmah in, khaa nei uh a, khuavaak mahmah tawh kituam uh cih ciang bek mu thei hi. A mawtaw mai-ah van-tungmi khat va dingg a, a lian mahmah ama’ khaate zal deedaa-in, mawtaw nunglam dong baan phei hi. A dang nihte pen maw-taw’ vei le tak ah dingg uh a, amaute in zong a khaa uh tawh a tuam uh hi.\nAnnie lau lua-in a ci bang liing keuhkeuh hi.\nTua khit ciangin nute in a tangeek te uh luai sungah a vei bangin a mawtaw uh hong kiveii diatdiat hi. Tua ciangin mawtaw sunglam hong lum hithit hi.\nThakhat thu-in Annie’ launateng hong beivat ziau in, lung-muanna hong nei hi. A mitte hong gik iin, a ihmut hong suak aa, nuam takin hong ihmu thei ta hi.\nVasa ham ciauciaute in Annie hong phawng hi. Mawtaw paden maan pan a et leh vantung panin kahlei khat hong kidawhsuk leuleu khat a mu hi. Tua a keem vantungmite in a kha te uh khup kik in, kahlei tung tawn to-in vantungah a ciah to uh hi.\nVantungmite in a nusiat khit uh ciangin, Annie pen—a lau hi lo in, a khuadam lua in hong liing ziahziah hi. Khualumna in mawtaw nusia ta hi.\nTua bangin a lauhuai mahmah kawmkaal lak panin, ama’ thungetna pen a kician mahmah in ki dawng ahihna Annie in thei ta hi. Thakhat thu in a lungtang Jesu a pia pah hi.\n“Leitung nopsakna lam ah cik mah hun in paikik nawn kei ning, Nang a’dingin anungta den dingin kong kiciam hi, ka Topa aw,” ci-in thu a ngen pah hi.\nBang panin na omkik hiam theihloh, Annie a nute’ inn ciang a tun nading a mawtaw sungah datsi na om mawk hi. A lawm ngaihpa deihsaklo lua mahmah ahih manin kum tampitak sung bang ahuh vetloh atanu hongtun ciangin itna taktawh na muak hi. A mawtaw datsi lei nading zongh sum na pia hi.\nTua khit ciangin a inn hong tungkik ta hi. A vengte’ innte khawng huihpi in susia gawpin a om hangin amau’ inn pen bangmah ci vetlo in a om amuh ciangin Annie in lamdang sa mahmah hi. A kawm tung vua kisuang Bob marley maante balkeek khia in, a kizepna suangmanpha te khempeuh nuaizan mangin meikhuk sungah a khuul hi.\nTua bangin anate akhulna meite akuankuan laitak mahin apasal Leonce, a nasepna panin hong tung hi. A zi’ gamtatna in alungsim aziinsak laitak in, Annie in alungtang Jesu apiakna thu hong gen hi. Tua khit ciangin Leonce in azaan zan`-a thupiang teng adongh buatbuat hi.\n“I tate tawh koi lai-ah na pai peuhmah nei vua leh? I inn ka tuntoh ciangin, asungah kalut leh kuamah na om lo, na hawm hiuhiau mawk” ci hi.\nAnnie in zongh apapi, zukham kawm in, mualdung zuito aa, a ot lualua azak ciangin anupavua kibuan zawzeen sangin pelh ziau zaw leh aphatzawknate abanban in genkik hi.\nLeonce in zongh a luu damtak in peii mualmual hi.\n“Tua bel kei hi kei ning. Zaan nitaak in ke’n zuu ka dawn loh pi” ci hi.\nAnnie in ahihleh Pasian’ na semdingin akiciamna keemsuak hi. Leonce teenpih in, tui kiphum kik hi. Tua banah Bethany Seventh-day Adventist Pawlpi-ah nidang lai-a, kum sawm bangh phial asepngei sa, deaconess asem kik hi.\nLeonce in vantungmite’ tangthu azaak khit ciangin, a ngongtotna ngeinate hemkhia in, Annie in zongh tui akiphum nop nadingin thu angetsak hi.\nTu-in kumsawm val gualgual a phata a tate un zongh, tua bangh zan lamdang sungah akihelkha ahihlam uh umh zolo phial uh hi. Tuni tuhun in zongh tua bang dan tawh akibangh thute tuak kha, theikha nuam uh hi. Tua bang om kik thei mah ahihlam An-nie in atate’ kiangah gen hi.\n“Pasian tawh na kizopna uh hoihtak in kemcing in, kihopih den le uh cin, Pasian, note’ kiangah hong kilangh ding hi” ci thei zeel hi.\nA beisa kum thum lai-a, Sabbath 13na mission sumpite khenkhat tawh New Caledonia gam a, tuikulh khat ahi Mare` tun-gah a om, Naupang Sabbath School innkhaan ding nih lamna ah ki huh khin hi. Mi tampite in Pasian a muh theih nadingin Mission sumpi tawh nong huh ciat man un lungdam mahmah hi.\ngamlatna Kaitaia khua pan in hong peem dingin a kithawi ngiat uh na hi mawk hi. Tua nupate bel a khua vuah khrisian pawlpi dang khat ah a kikhawm uh ahi hi.


timestamp: atn

url: =Vondeih Kep Ding – 99 (Dimno’ Pa) :: ZOMI DAILY\nposted on 15 March 2017 at 3:42 pm Lomkholna: Article, Paukhankap\nGen kizom loh Harvard Business School professor Amy Cuddy leh a sepkhoppih Psychologists Susan Fiske leh Peter Glick te-in kum (15) val bang akan khit uh ciangin amuh uh thu in, “ Hong mucil mikhat in nang hong muh phet in\n(1) Hih mipa ka muang ding hiam?\n(2) Hih mipa ka zahtak ding hiam?\ncih a lungsim sung uh ah ngaihsun pah lian uh hi, ci-in Amy Cuddy gelh “Presence” cih laibu sungah na gen hi. Tu sungteng hih thu lungngai ngai in ka om a, hih thei bang hileh Psychologist Susun Fiske leh alawmte bang na theihloh kaal in na paam panin hong ensim sak in mi muanhuai-in na om leh na om loh hong genkik leh ut liang ing.\nHih thu bel ka utna bek hi-in a piang theipak ding thu hi kei. Ahi zongin piang theilo ding cih zong bel omtuan sam kei. Kong gensawm pen hong gen ta ning.\nKhatvei lai-in mipa khat in hat cihtak in ahat ahoih mahmah Sakol khat nei hi. A Sakol pen hoih si, hat si ahih manin mi tampi-in lei dingin kunkun taleh anei pa in suak ding peuhmah in ngaihsun lo hi. Tua leh nikhat ni ciangin mi gilo khat in tua Sakol nei mipa khualzin in apaina lampi-ah pangin agei nai atun ciangin lamnawl ah lum in, “ Gim lua ing ei! Ka dang keu lua! Ka gilkial lua,” ci-in hong awng hi.\nTua leh Sakol neipa in zong hehpih huaisa-in a Sakol tungpan tuak in a tui puak pia dingin hong pai phei leh tua mi gilopa thakhat in thovat in a Sakol tungah tuang in hong tai hi. Sakol neipa in adelh hangin hong phazo nawnlo hi. Agal khat panin tua mi gilopa khawl in Sakol nei pa kiang ah, “ Cik mah hun in, na Sakol ngah kik nawnlo ding hiteh,” ci-in nuihsan kawm in hong ot san hi.\nTua leh Sakol neipa in zong, “ Ka Sakol ka ngah kikloh lam ding thei mah ing. Ahi zongin kong thum nop khat om,” hong ci hi. Tua leh mi gilo, gutapa in zong, “ Bang hiam, nong thum nop?” ci-in hong dot kik leh Sakol neipa in, “Ka Sakol na gukdan pen midang khatpeuh kiang ah gen kei in. Tua hilo-in midang kiangah na gukdan gen le cin, nidang ciangin lampi-a gilkial, dangtak taktak in aom mite, midangte-in huh nuam nawnlo ding uh hi,” hong ci hi.\nTawngno aw, hih tangthu ataktak ahi kei zongin hih Sakol nei mipa lungsim puakzia pen etteh huai sa ing. Gentheih haksatna atuak ding mite tungah akoih itna, tua lungsim kieukiau pen etteh huai sa ing. By the way, hua Harvard University a Professor Cuddy leh alawm Psychologists te’n hih mi gilopa atuak hileh theipah ngel mah ding hiven.\nPrevious: Leitungbup Kekkia atampenna Malaysia ah bangci kidop ding ~ ZD\nNext: Malaysia pan Singapore tuipek in alutsawm Bangladesh gammi 4 kiman ~ ZD


url: =Keimuhna pan Pasian nasem Pastor te :: ZOMI DAILY\nposted on 15 April 2020 at 11:43 am Lomkholna: News, Zomi\nPasian nasem(Pastors)te pen kihawmthawh, kimawhsak khathei hi. Adiak in gen leng Hunbit Pasian nasem (Pastors)te bang peuh kithusim mello khathei hi. Ka zakngei thu kigen khat bang ah hicin ci, ‘’Pastor te pen kalkhat khatvei bek pulpit tungah thugen ziau in khasum tampipi ngah lel’’ peuh kici hi.\nTua hileh Pastors te bang danin ih mu hiam? Pasian nasep ih cihpen a ol leh anuamlua ding peuh kisa kha hi. Mipil, mihai, mihau, mizawng, zalian, zaneilo, meigong, tagah khempeuh mai-et tuam neilo, itna leh deihsakna tawh Pasian kammal in bangci gen hiam? cih thutak mantak a hong hilhte a hi uh hi. Hici ngaihsut pak lecin na mi zahtak pian khat, na kihtak khat tungah Pasian thu mantak in va hilh ding pen, meigong khat kiangah genziau bang hetlo kha ding hi.\nTua hang mah in Mosi in Pasian sapna mang pahlo in na nial thapai hi. Leitung mitmuh in enpak hileng, Mosi pen pil mahmah lel in Israel te makai ding ki fit mahmah hi. Zong kiphatsak huaiphial lel hi. Ahiang Pasian pilna a muhciang, ama pilna pen bangmah hilo lua mahmah a hihlam thei a, hizah a tam Israel te makaih ding in cing kisa hethet lo hi.\nTua hi a ih Pasian nasemte pen leitung mit pan zong tei,pil mah in teh,Avanglian pen Pasian nasem ding taktak in bel kicin zawhlohna tampi tak mah omkha ding hi. Nanglehkei mawhnei, a gammang tuute hong it a hong makaih Pastor (Pasian nasemte) zahko in langbawl nawn kei ni. Thapia in thungetsak tek ni cih tawh hizah hong at ning. Lungdam, David Thangkhek\nPrevious: Covid-19 Update XI: White House pan theihhuai pawlkhat\nNext: Kawlpi hong hawh ve ~ Rev. Thang Van Lian


url: =Topa in a genna-ah, "Judah mite mawhna sik laikung khat tawh kigelh hi. Suangmanpha mukzum tawh amaute lungtang peek tung leh biakna tau kite tungah khuakin ki-at hi.\nA tate un singnim nuai khempeuh leh mualsangte tunga a biakna taute uh leh a nusian uh Asherah milimte phawk veve uh a,\nzanglei-a om mualte tungah zong tua mawhna a kilang hi. Na gamsung khempeuh uhah na bawl uh mawhnate hangin na neih na lam uh leh na sum na paite uh, na galte uh ka tuahmangsak ding hi.\nNote kong piak na gam uh zong na taan ding uh a, na theih ngeiloh uh gam khatah na galte uh na ka hong semsak ding hi. Bang hang hiam cih leh ka hehna kitawhkuang a, a mit nawn kei ding hi," a ci hi.\nTopa in kong cihin-ah: "Mi bek muangin mi hatna bek suang a, Topa tawh a lungsim a kilehngat mi in hamsiatna a ngah ahi hi.\nAmah pen sehnel gamah a po sawlbawk bang hi a, khangin a bawk a phazo kei ding hi. Kuama tenlohna ci gam, keugaw gamah amah a teng ding hi.\n"Topa muangin amah a beel mi in thupha a ngah ahi hi.\nAmah, gun gei-a a kisuan singkung bang hi a, lui gei-ah a zung a kha hi. A tehte hing den ahih manin nisa kihtalo hi. Tatsat loin gah den ahih manin guah zukloh kum ciangin zong lungkham tuanlo hi.\n"Na khempeuh lakah lungsim a khem hatpen hi a, a kisia pha mahmah ahi hi. Kua in lungsim theizo ding ahi hiam?\nKeimah Topa in mi khempeuh nuntakzia leh a gamtatna tawh kizui-in a piakhia dingin ngaihsutna ka entel a, lungsim ka sittel hi," a ci hi.\nThumanlopi tawh a hau mi pen ama tui lopi a keuhsak dingin a opsim vasa tawh kibang hi. A khanlai-in a neihsa teng taan ding a, a tawpna-ah mihaipi a suak ding hi.\nI biakinnpi pen a kipat cilin mualtungah a om a minthang mahmah kumpi tokhom tawh kibang hi.\nAw Topa, Israel mite lametpa aw, nang a hong taisan mite a zahhuai ding uh hi. Nang a hong lehngatsan mite leivui laka min gelh bangin a mangthang uh hi. Bang hang hiam cih leh nuntakna ciktui ahi Topa a hong taisanzo uh hi.\nTopa aw, hong damsak lecin ka natna teng bei ding a, hong honkhia lecin kei ka suakta ding hi. Bang hang hiam cih leh nang pen ka hong phatpa na hi hi.\nEn in, amaute in, "Topa hong tawnnate koi lai takah om ahi hiam? Tu-in hong tungta hen!" a ci uh hi.\nAhih hangin amaute tungah gimna na tunsak ding kong ngen kei a, siatna ni hong tun ding ka deihsak lohlam zong na hong thei hi. Ka kam panin a gingkhia thu khempeuh na thei khin hi.\nKei hong lausak kei in. Gimna hong tun ciangin kong belhpa na hi hi.\nKei hong bawlsiate na zahhuaisak in la, ahih hangin kei hong zahhuaisak kei in. Amaute lung-amsak in la, ahih hangin kei hong lung-amsak kei in. Amaute tungah siatna ni tungsak in la, a zah nihin susia in!\nTopa in kei kiangah, "Va pai in la, Judah gam kumpite lutna leh pusuahna Mite Kongpi leh Jerusalem khua kongpite khempeuhah va ding in la, hih bangin va gen in:\nHih kongpi sunga hong lut no Judah gam kumpite, Judah mi khempeuh, leh Jerusalem khuami khempeuhte aw, Topa kammal ngai un.\nTopa in hih bangin ci hi: Na nuntak nop lai uh leh kidawm un la, Sabbath ni-in van pua kei un. Jerusalem khua kongpite-ah bangmah hong lutpih kei un.\nSabbath ni-in na inn uhah bangmah sem kei un. Na pu na pate uh ka thupiak mah bangin Sabbath ni siangthosak un.\nAhih hangin na pu na pate un ka thu hong ngailo uh a, a bil uh hong ngatlo uh hi. Ka thu hong manglo uh a, ka hilhna a theihlohna dingun a lungsim uh a khauhsak uh hi.\n"Ahih hangin Topa in kong cihin-ah, note in ka thu nong ngaih uh a, Sabbath ni-in hih khua kongpite-ah bangmah hong lutpih loin, Sabbath ni siangthosakin, na na sep kei uh leh,\nna kumpite uh leh na uliante un David neih bang kumpi vangliatna a nei ding uh hi. Amaute in Judah mite leh Jerusalem khuamite tawh sakol leeng leh sakolte tungah tuangin hih khua kongpite-ah hong lut ding uh a, hih khuapi-ah zong mi teng tawntung ding hi.\nMite in Judah gam khuapite leh Jerusalem khua kiim panin ahi zongin, Benjamin gam, Shefelah zanglei gam, mualtung gam, leh leitaw lam Negeb gamte panin ahi zongin meihal biakna leh biakpiaknate, an tawh biakna, paknamtui leh lungdam biakpiaknate, Topa biakinn-ah hong pia ding uh hi.\nAhih hangin ka thu nong ngaih kei uh a, Sabbath ni siangthosak loin, Jerusalem khua kongpite-ah van pua-in nong lutpih uh leh, tua kongpite ka hal ding hi. A mei in Jerusalem khua kumpi innte lawhin kangtum ding a, a mei a kiphelhzo kei ding hi, va ci in," hong ci hi.


url: =Somalia gamsung ah Car Bomb puakkham in mi 14 in sihlawh, tampi liam :: ZOMI DAILY\nSomalia gamsung ah Car Bomb puakkham in mi 14 in sihlawh, tampi liam\nposted on 23 March 2018 at 9:38 am Lomkholna: News, Sawltak, World\nSomalia gam ii khuapi ahi Mogadishu City sung aom Hotel maikhat ah Thursday ni in bomb puakkham in mi 14 si cih AFP pan kiza hi. Tua apuakkham bomb pen motor sungah akikoih “Car bomb” hi a, asi mi 14 banah aliamzong mi tampitak om kici hi.\nTua bomb apuakkhamsak pen Al-Qaeda tawh akizom ahi Shabaab Group te’n amau gamtatna hi ci’n genkhia uhhi. Weheliye Hotel mai ah apuakkham hi a, Government Officials, Army leh Intelligence Officers tampi aki muhkhop, aki kaihkhop laitak in Hotel mai ah apuakkhamsak uh ahihi.\nGovernment Spokesman khat ii genna ah asi pen mi 14 phakhin a, ahi zongin Rescue Team te’n azonsan laitak hi in, asi zong ki behlap totothei hi ci’n genkhia hi.\nSecurity Ministry spokesman khatinzong Weheliye Hotel mai ah Car Bomb apuakkhapna hangin mi 14 in sihlawh a, adangzong mi tampi liamhi ci’n genkhia hi.\nAgeinai panin amukha Witness te’n agenkhiatna ah tua Car Bomb apuakkhapna munpen Makkah al-Mukarama Street kici lamzik tungah apuakkham hi in, tua lamzikpi pen Mogadishu City sungah akilim mi tampitak in anawkdet khat kici hi. Car Bomb apuakkhap laitak pen khuasung mipi te nasepna panin aciah ngeingai laitak ahihi.\nMogadishu City sungah Bomb Attack pen aomthei zelzel ahihi. Abeisa 2015 kum inzong Weheliye Hotel pen Shabaab thautawi migilo te’n bawlsia ngeikhin uhhi.\nFebruary khasung inzong Mogadishu City sungah Car Bomb nihtak puakkham in mi 38 takin sihlawh uhhi.\nMore: EU gamte’n Africa leh Middle East panin Refugee mi 50,000 laksawm\nNungkum October khasung sinzong Mogadishu City sungah Truck Bomb kici ahuaisia mahmahkhat puakkham ngeihi. Tuapen Mogadishu City sungah “deadliest-ever terrorist attack” kici in, mi 500 valtak in sihlawh uhhi. Sawltak #zomidaily\nPrevious: Rev. Go Nang (Agape MC) in Hakha khuapi amuhzia\nNext: Malaysia biakpiakna, thungetna munte ah a ngongtatsawm mi 7 kiman\nNuta Lai Kikhak – 2 ~ Hau Za Cin\nHunthak le Mo-thakna ~ Lian Tuang\nChina Highway tungah mawtaw 56 kiphulgawp, mi 17 si, 37 liam ~ ZD


url: =CNF in Tedim ah Zum hong thei nai lo\nU Thein Sein kumpi tawh kilemna/thukimna abawl (Cease-fire agreement) Chin National Front (CNF) in Zogam mun pawlkhat ah kizopna (Liaison Office) ahon sawmna uh tawh kisai-in, Matupi Township le Thantlang Township te zum honna nei dingin CNF makaite June19,2012 ni-in India lam pan Kawlgam sung lutin Rih khuadar khua tungta cih kiza hi. Tua lai panin Tedim, Falam, Hakha khuapite ah zong June 20,2012 ni-in pai suak uh a, Lentaang Camp kiang a tun uh ciangin, a tuanna Motor kisia ahih manin, Tedim khuapi (12:00AM ) hunin tung pan uh ci hi.\nTua ni mahin Tedim pan Falam khuapi paisuak uh a, nitak lam (7:50Pm) hun pawlin Falam tungin, Hakha khuapi zuanin pai suaksuak cih kiza hi. CNF makaite paina Tedim Township sung lampi tung ziat le vei mun tampi ah CNF Paikhia "Get Out CNF"cih laimal Singza (Enamel Paint) tawh kigelh zihziah cih kiza hi. CNF te in Matupi khuapi ah kizopna zumpi (Liaison Office) pen June 23,2012 ni in honna neih ding geel uh a, June 29,2012 ni in Thantlang khuapi ah abanban hong leuleu ding ci hi.\nCentral Committee member khat le Central Judiciary Department ah member khat ahi Pu Thang Yen in tua Liaison zumte ah makai /Zum ngak sem dingaa, Tedim khuapi (Liaison Office) ah Central Committee member khat mah ahi Pu Hau Kang (Tonzang) sem ding ci hi. A hi zongin thu tuamtuam hang tawh Pu Hau Kang in Tedim (Liaison Office) zumpi ah sem nawn loin, Thantlang lamah gawm khawmin sepsak sawm cih kiza hi. Tedim ah CNF zum honna ding vai tawh kisai-in, Tedim kampau Zomite sungah mipi in kideih lo lua ahihna tawh tuni dong zum hon ding vai kicianzo nai lo cih kiza hi.\nTranslated:Kham Khan Suan (Tongsan Translated)\n6/30/2017 07:11:52 pm


url: =December 4 | SOS Missionary ~ MUC\nDecember 4 | SOS Missionary\nAdmin 9:18:00 AM Articles, MISSION NEWS\nSOUTH KOREA | December 4\nJang So-hee, 19\nKum sawm val deuh ka pha-a, missionary ka ut hi. Ka neulai-in ka pa in hong nusia hi. Khristian upna thu zui ka nu bek ka thei hi. Ka sanggam leh tanaute in shamans bianleh dawi bia uh hi.\nNi khat ka nu in thu hoih khat hong pulaak hi. “College sangsia khat in gamdangah missionary pai ka thei hi. amah in mailamah na ngimna bang hiam ci-in hongdong hi. Tua bangin hong dot ciangin ka nuam mahmah hi. Amah tawh kimu dingin ka khensat hi. Tawl khat khit ciangin khangno honkhat in a T-shirt puan silh in a puan tung uhah SOS cih lai kigelh ka mu hi.\nSDA biakinn gei khatah Pasian thugenna khat om a, thungai dingin hong zawn uh hi. Pawlpi ka it a, amau tawh tua biakinn ah kikhawmin ka pai hi. Tua biakinn pen singinn khat hi.\nPastor pa in Khristian khat ka hihna hong theih ciangin lamdangsa hi. Sabbath thuman ka thei hi. Ahi zongin Sunday ni-in ka kikhawm hi.\nPastor pa in nipi kaalah a ni sagih ni pen Sabbath ni hi, ci-in hong hilh hi. Tua bang hong gen ciangin ka lungtang kinawhsai mahmah hi. Tua bangin a kiho laikakun ka phone hong ging hi. Ka et aa leh college sangsia pa in hong hopih hi. Aman hong ngak a hihna hong gen a, amah tawh kiho ding hun ka ngak lah mahmah hi.\nPastor pa hong gen thu in ka lungsim panin bei thei lo hi. A zingciangin kimu dingin college sia pa tungah ka gen hi. Tua nitakin Sabbath thu, Nihvei kumkikna thu leh Kidona Lianpi thu ka kikum thei uh hi. Nuamna tawh ka kidim hi. Biakinn ah ka pai kik a, Lai Siangtho thusinna ka nei uh hi. College sia pa in hongsam kikin, SDA biakinn ah Lai Siangtho thusinna nei ing, ci-in ka dawngkik hi. Tua bangin ka dawngciangin amah heh hi. Pastor pa, ka gei-ah tu hi. College sia pa tawh kihona uh hong za samlo hi.\nCollege siapa thuhilhnate in Christian upna panin lampial upna tawh kibang hi. Amah a makaih pen Kha Siangtho hi, ci-in pulaak hi. Ka sittel uh ciangin siapa hong genna tungtawnin ama upna in Khristian upna panin lampial upna hi, cih ka mu hi.\nKa nu in tua bang upnate a um mi khat hi. Tua hi-in ka hehsuaksi lah dahin ka om hi. Ka nu in ama upna zui dingin hong gen a, ken zong Lai Siangtho thusinna nei dingin ka dawng kik hi.\nKa nu in Adventist pastor tawh Lai Siangtho thusinna nei dingin ciangin ka nu a hehsuak hi. SOS missionary nasem khat ka hihna tawh bangci kalsuan ding ka thei kei hi.\nPastor in Sahmyook Adventist Universityah Lai Siangtho thuthuk sinna nei dingin hong hilh hi.. “Lai Siangtho sangva kah leicin hoih ding hi, tua hileh Lai Siangtho thuman na theihbeh ding hi, hongci hi. Tua bangin Lai Siangtho thuthuk sinna ka om ciangin ka nu hehna kiam zaw deuh hi. Ka nu tungah “ka thusin thute ka pulaak a, Lai Siangtho thu kigelhna laibute sung ah ka nu sim dingin ka koih hi. Damdamin ka nu in Adventist thupuak hong sang thei hi. Tua banah youtube leh Adventist magazines tungtawnin ka nu in Adventist pawlpi nasepna leh pawlpi thupuak thute hong theihbeh toto hi. Topa hong hehpihna tawh 2020 kumin ka sangkah ka zo hi.\nKa nu leh a pawlte hong kikhawm uh a, tua bangin mipi kimuhkhopna panin coronavirus kizel gawp hi. Korea gam sungah natna hong kilawh mangkhin hi. Ka nu a kipan mi tulpi tampi in covid natna ngah uh hi. Hih thupiang hangin amaute kikhawm thei lo uh hi. Kumpi thuneite in a kikhop ding uh khaamcip hi.\nKa Nu in Pasian thu a theihna hong khang semsem hi. Jesuh kammal ka it hi. ‘Mihing Tapa in a mangthang mite zong ding leh honkhia dingin a hong pai hi” (Luke 19:10). Ama hotkhiat a mangthang mite lakah ka kihel hi. Na ka sepna SOS tungtawnin NU itna ka phawkkik hi. SOS cih a khiatna in Salvation (hotkhiatna) Only Jesus (Jesuh bek) service (nasepna) cihna hi. Ka nu leh midangte adingin SOS missionary khat hi dingin ka ngaihsun hi.\nSo-hee in South Korea gama om Seventh-day Adventist thu-um mi khat hi.\nTu quarter Sabbath 13na sumpi in Korea gam sung pawlpi nasep huh nadingin kipuak ding hi.


url: =Ka phawk khak thu pawlkhat ~ Pu Thangboi :: ZOMI DAILY\nposted on 20 May 2018 at 10:12 pm Lomkholna: News, Thangboi, Zomi\n1997 kum hi. TBC-Y pawlpi apianma deuh hi. YZBC pawlpi makai in Zangkong a Zomi khangnobup Summer Music Training cih thulu tawh music nasia tak in hong hilh uh hi. Ahilh siate lakpan ka theih lai te: Sia Zam Kham (Tu’n Happy Family music sang, Mandalay), Sia David Suum (Tu’n senior pastor of Grace AG cum Director of GMI), Sia Zen Lian, U Cinpi (Lazy club), Pu Zam Za Mung (S 1 of ZCD), Sia Nang Sawm Piang, (L) Sianu Dim Kham, (L) Ka U Heavy Piang cihte pawl hi.\nMusic nam tuamtuam ong hilh uh a asin zong kitam mahmah hi. Ken Keyboard leh Lungtui (staff note) kasin hi. Ka KB siate pen Sia Zam Kham leh Pu Zam Mung te hi. Lungtui ong hilh pen Sianu Dim Kham (L) hi.\nHih man (photo) sung ah amai gual a tute pen Ciin Kham, Zamnu leh Kim Pau te hi. A thum un amau’ mun tek ah Pasian in zangh mahmah hi.\nKB laivuan ni in ka cina sese ahih man in lai kavuan thei kei hi. Lungtui vuan ni in bel hoihtak kavuan thei a akhatna kangah hi. Theih ngei hetloh la khat alungtui en kawm a thakhat thu in hong sasak hi. Tua lai khuak hat lai hiding hiven thakhat thu in khial vetlo in kasa thei hi. Ka sianu in zong lamdang ongsa mahmah hi.\nKen lungtui ah akhatna kangah a, Zamnu leh Sianu Zen Dot Mang te’n a nihna leh a thumna ngah uh hi. Ka gennop bulpi pen;\n“Laivuanna ah akhatna ngahna pen khuasuak hamtang ding cihna hi zenzen lo hi”.\nKa etkik teh kei akhatna ngahpa ka khuasuak kei pen hi. Kim Pau bang tualai in kidawk hetlo hi. Ahih hang tuni in Pasian in nakpi tak in lamsang a ama’ laphuahte in mi tampite’ nuntakna lawng hi. 2016 kum US a Minnesota state a Kayah te’ lak ah gospel kapai laitak in Kim Pau’ laphuah “Khasiangtho hong kibua suk in” cih la pen Kayah la tawh khangno te’n sa ziahziah in kap ziahziah uh hi. Kei zong lungdam in ka kap hi.\nZamnu zong hanciam mahmah a Kawlgambup level ah mi minthang mahmah khat hong suak hi. Kuama’ ciin theihloh ding zadong in a aw tuampian (distinct) ngiat hi.\nTua lai a ka lungtui sinpihte mi tampi khuasuak mahmah hi. Kei akhatna ngahpa khuasuaklo pen hi’ng.\nAhang tampi omsam in ci adiak in Pasian’ hong sawl pen sem masalo in kei sepnop pen tawh nitum in thudang ladangte ka donloh man hi pipen in ka ngaihsun hi.\n1998 kum August kha 18 ni in Pasian in Ama’ nasem ding in hong sam hi. Ka etkik teh Ama’ na kasep sung teng ka dau pai mahmah hi. Ama’ hong sawlte semnawnlo in ka sepnopte ka sep zawk a kipan damdam in kiasuk diaidiai in aniampen mun dong atung kahi hi.\nKhangthak te’n laivuanna khawng ah akhatna nangah sese loh hang ki khuasuak thei mahmah veve hi cih phawk huai hi. Sang sung a pilna ciang tawh ki khuasuakzo nailo hi.\nPasian mah pom tentan ding. Amah tawh kizawl ngiat ding. A awnem zaksawm ding. Athu mang ding. Ama’ hong sawlte sem ding. Sep ding theih kei leh bang sem ding ka hiam cih Amah dong ngiatngiat ding.\nHih man ka muh teh ka phawk khak vat teng kong suut suk pak hi. Hih man US pek pan hong puak dildel ahi Sianu Dim Khek’ tung ah lungdam mahmah ing. Lai nasim kawmkawm in Pasian’ lawnna na ngah ngiatna ding in thu kangen hi. Atawp dong nong simsak lungdam mahmah ing. Gen khialh a om leh ngai dam. (Mung Laan Thang) Zangkong\nPrevious: Malaysia gamsung ah GST phiat kipanta, GST omlohsung vangil leihuai\nNext: Pu Henry Van Thio (VP) Hakha – Falam – Thantalang khuate paina pan


url: =Kum 60 val kizopna omlo, akikhensa innkuan te Haiciin khua ah ki mukik :: ZOMI DAILY\nposted on 25 April 2017 at 3:06 pm Lomkholna: News, Zingsol, Zomi\nHaiciin khua panin tuma kum 50 kiim lai in Kawlgam galkap tum in a paikhiat khitzawh innlam tawh kizopna a om vet nonlo Pa Neng Za Cin’ (Samte beh) suanlekhak a tate leh a ulenau behlephung te tawh kizopna hong neih theih kik khit uh ciang in Haiciin khua ah kimuhkhopna nei thei uhi cih thu kiza hi.\nTutung a ong ciahto pen Pu Nengzacin tapa 2na pa leh a tanu ahi uh a, April 11-17 kikal sung khua ah tam uhi.\nPu NengZacin pen Shanni minam numei khat tawh kiteeng in tapa 2 le tanu 1 nei uhi. Amau nupa in ahih leh tuma kum 17 lai in leitung hong nusiat san khinta uhi.\nInnkuanpih te kimuh kikna vai tawh kisai in akal ah akan/vaihawm ahi Dr Nang Khan Lian (Dentist, Tonzang zato) in “2012 kum, April kha tuibuah sungin Mandalay Medical Mission Team ci’n thu-um mi Medical lam pilsin Sanggnaupangte Kachin gam Hopin khua le a kiim ah ka pai uhi. Tua khua ah ka kithuahpih Dr NawSan in a innvuah annek hong sap in ama pa zong no minam te hi ong cih ciangin amakpa uh Pu NengZaCin tapa tawh ka kiho kha hi.\nAmah ahih leh ta 3 nei khin in, Kawlpau bek pau thei hi. A Pamin, behmin, khuamin cihteng bek hong genthei in tualo a dang theih nei nonlo hi. Tua khit zawh kei zong sangkah kik leh Shan gam ah nasep na teng tawh ka kizom kik non kei hi. 2016 kum Tonzang Zato ah nasep ka lut ciangin Haiciin lam tawh kinai ahih manin a kankik ka hi hi. Tonzang panin Pa Kham (Khai Do Kham) dong kawm in, Hopin khua a ka lawmpa Dr Nawsan tungtawn in Pu Nengzacin tate tawh kizop theihna ding ka ngahkik hi.\nA tanu neu pen Myitkyina Education college ah siama asem khat tawh kiho in tua panin, a pa thu a theih zahzah dongin, confirm ka bawl thei uha, a sanggam a tanau te tung amau phone numbat zongaki pai thei pah ahi hi. Siama nu zong a pa lam behlephung ulenau te tawh kithuza kha ahih manin lungdam lua in hong hopih tautau kawmin maikum 2017 tuibuah pawi sung ong ciah to nung, ka pa lamkiatna khua sik nuam ngiat ungh hong ci hi.”gen hi.\n“Hi thu kanna ah apa thu kicing takin amau zong thei nonlo ahih manin tampi tak haksatna om in Pasian tungah thungen kawm ni kana kici zel uhi. Pasian deihna leh A mau veina hangin hibang in apa nungsang lam ulenau behlephung te tawh a kimu kha ahi hi ci’n sang ingh.\nHi bek hi lo in Hopin galkap leen ah asem lungsim man phalo sanggampa Tg. NANG KHAN PAU (LAILO KHUA) vai zong U Thamnai (Mindatte galkap) in kei tungah hong genna bangin zong Zingsol Journal ah tangkona ka suaksak aa, asawt lo in a innkuanpih te tawh 2013 kum in kithu za in kizopna nei thei uh hi cih ih za ngei ding hi.\nHih gel tungtang ah ken bangmah kasep zawh loh hangin Pasian deihna om hi ci’n 2012 April ka khuazinna pen thangah semsem ingh. Ih biak Pasian minthanna hi henla, a mangthang sa innkuan te kizopkikna te zong hong kipkho semsem hen ci’n thu ka nget sak hi” ci’n Dr Nang Khan Lian in gen beh hi.\nHih a tung a danmah in Muntuam gamtuam ah a tung a kikan zo nonlo ih mipih tampi tak a om lai ahi hi. Zingsol thupuak/ Photo: Daw Kety Naing (Pu Neng Za Cin tanu)\nPrevious: Ka Kiginna (Readiness) ~ Evan. Suangh Dal\nNext: UN ah napiaksa Phone Number bangci laihding?\nZYA gambup makaite thukikupna le Seminar vai


url: =President Barack Obama leh tuhun Kawlgam (Myanmar) :: ZOMI DAILY\nposted on 12 November 2014 at 1:27 am Lomkholna: Myanmar, News, PeterSuumpi, World\nTuni zingsang vanlei dingin kapai leh lampi dung a kimawl naupang te in Obama ci-in awng zakzak uh a, khat leh khat ki ciam nuih uh hi. Anteh zuak nupi khat bang “Obama hong pai ding a hih ciang in, kong piakbeh ding” ci-in hong hamphat a, nuih mai keii pongmawk hi. Ngasa, anteh tuibuuk zuak dongin ki lawp mahmah uh hi. Hihzah a lawp bang thu om ahi tam ci-in Thukizaakna leh Journal pawlkhat lei in ka sim ciangin thukanlo ka hih lam kiphawk in hong ki suangsak mahmah hi.\nKawlgam pen tu laitak in leitung makai te-in a na mai et laitak na hi-in cikmah in Kawlgam a don ngeilo India Kumpi pa Pu Narindra Modi bangin, “ Kawlgam bel, lawm manpha gamkhat hi-in kinbawl mahmah ding gam hi. Ka vahawh ding a, gam nih ki zopna thu hoih tampi kava kum ding hi” ci-in November 8 ( Saturday) ni-in gen khia hi.\nSen(China) kumpi pa Pu Si Kyint Phian bangin a mau gam ah kibawl OPEC Khawmpi ah Pu Thein Sein ngaihsap in maipha pia mahmah sedet hi. Pu Thein Sein zong zinmaang khat a khualzin nuamsa gawp hi ding hi ding hi ven, “ Pu Phian aw, maikaal Kawlgam nong hawh ciangin ciahpah kei in la hong taam thuah in” ci-in tho a hih manin SUMMIT man khit ciang ni 2 taam beh ding ci hi. Ko veeng lamte in bel an khing, zukhing sa khing a duh man hi-in teh ci lel uh hi.\nNovember 10(Mon) ni-in Japan gam a thunei mahmah leh Tokyo-Mitsubishi Bank UFG Ltd., Vice-Chairman Pu Taaksih Muukliip Muuklawk( Kawllai tawh ki gelh dan hi) zong hong hawh in sum leh paii thu leh Stock lam nasep ki pat ding gen phuahphuah hi. Tualo gamlian makai tampi hong pai in mawk taamtaam mai thong, laitak uh ahihi.\nBanghang a hi tam? Kawlgam hong it, hong ngai takpi ahi tam ci-in ka ngaih sut ciangin ka lungsim ah 2013 Kum a, ka khua uh ah Zosiam Gospel te hong paikuan ding hun ka phawk mahmah hi. Thugen siam Sya Pau Khai leh cina damsak thei, thungen te a hilo, Syahuan(Doctor) te hong pai in zatui zaha a valthong in ki hawm ding cih a ki zaak phet in, khuasung teng ki pumlawp mahmah hi. Gamsung, gampua a omte sum ki dongin Zosiam Gospel te’ zin do ding ki lawp mahmah hi. Ka khuaveen uh pan zong hausa Upa leh thukan zaw deuh teng…vokzuak/akzuak/sakol zong peuh ki neih in hong luut phengphang uh hi. Sya Pau Khai tawh sangkah khawm ing a ci tawh, a mah thu genna pan a piangthak hing a ci tawh, Zosiam te lakah Syahuan khat ka tanau te a ci tawh,… thu tam mahmah a, nop zaw zen hi.\nMakai pil pawlkhat bang pen ko khua-ah a taam sungin Zosiam makaii te tawh kiho in a mau khualam ah sam ding/ maikum ciangin a paina ding in gen khol ding cih a ngiim uh a hihi. Bangbang hi zongin ansai te in an khawng tuam uh a, zu zuak te bangin piakpah in khawng tuam mahmah uh hi. Zosiam Gospel Team te hong tung takpi a, sun in cina bawl, nitaak ciang crusade bawl in hamphatna leh kilamdanna tampi hong piangsak hi. Haa(tooth) tang 100 val hong bawh sak uh a, ka nii te khat bangin, “Na lo mah hi ven, hong na kha leh ci-in botsak vet ing” ci mawk hi. Khualam ka ciah ciangin ka nii te hatok sa in na om uh a, ha suan nuam in hong dawpdawp uh hi. A dann thei nupi pawl khat bel in BPI zatui hoih te na nget beh uh a, na tha a bei leh ki thun le ci’n hong ci vial uh hi.( Zosiam nasep a gen nuam hilo in, khuahun paizia hong lak nuam ka hih lam, hong tel siam ta un).\nTuabang keek mah in Kawlgam ah November 12-14 sung 25th ASEAN SUMMIT leh US-ASEAN Meeting ki bawl ding a, tua lai ah leitung gam lian makai tampi leh US Kumpipa, Obama hong pai ding a, Sumbawl Mihau 1000 vaal bangin a nung zui ding bek thamlo in, a nung zui ding Thu leh la kan in thupuak ( Reporter) te bang pen zuih man dingin a tawm pen $ 60000 a piazo te bek ki zuisak ci zen hi. Obama khual zinna ah kumpi nasem leh a maa aituam nasem mi 800, Thautang in a butzawh loh mawtaw hoih mahmah The Beast leh a dang 45 bang tawh pai thei kici hi. Kumpipa tuanna Air Force One naikhat a leen sim in $ 228288 ( Kyats teng 2000 vaal) bang bei hi.\nHih Khawmpi ah kizang dingin Prestige Automobiles leh BMW Group Asia te in, a hoih mahmah, tuang le hang I duang hong zen keii ahi BMW Mawtaw 99 pia khia uh hi. Hi hun suangah thubuai a om loh na dingin Kawlgam Palik 30000 leh Asean Police, Leitungbup Kipawlna Interpol nulik leh palik(Piilice leh police hilo) ki gawm misiam 50000 kiging sa in om uh hi. Zan nitak in mi gilo nam ahi, paang mul, naak zum, lu tuam mi 2 Hotel khatah lut cih za uh a, va luh vial uh hi. A upmawh dan uh na hilo a, lawmte Mandalay pan mawtaw sia zuak dingin hong zin pak na hi mawk ahih manin, pute ki suang pian simsim uh hi. MDC leh 88 pawlin ko bel thubuai piangsak kei nung in, Khawmpi ah lah hong kisam lo a, cim phawng in Khawmpi hun sungteng American Siikzum( Embassy) mai tengah lamsiauh na kisin nung ci sese lai uh hi ven…\nSUMMIT hun sungin Kawlgam sung leh Gamdang pan thukan/thupuak kipawlna 1300 vaal in thu va taw ding uh ci hi( Mite in thuduh ei). Obama pen gansi dan hi leh a patna I gen teng peen thopi vive hi a, ahong bawk ngeingaii uh a hihi. Pu Thein Sein leh Gen. Min Aung Hlaing bang peen na ki phasak khol mahmah uh a, a ngailo ki neih in Pu Phian kiang khawng leh Russia lam khawngah ki LUCK sak in a va zin kaanakan geuh uh, a hihi.\nObama a hih leh, “ Thein Sein aw, no kiangah a nuam a, a nuamlo ahi zong kei peen —Australia lam ah tuibuuk muankhat beek va siim suak ding hiing” ci se hi. November 12 ni-in Pu Thein Sein tawh kimu ve ning in, Nov. 13 ni-in Pi Su Kyi tawh kimu ding a cihsa pen, Pi ASSK in thupi kum ding om a cih ciangin Nov. 14 ni-in ki muh dingin khanto a hih manin Obama in Pi ASSK a ngaih ngaungau na ki langhsak hi. Tua lo, Yangon Main University(Hlaing) ah sangnaupang te tungah sermon pia ding a, Gen. Aung San te pawl ki suam lupna Huanzi Innpi(၀န္ၾကီးမ်ာရုံး) khawng en nuam ing ci a, ahun ding genkhol lo hi. Kawlgam ah misok tam a hih manin a gen ngamlo a hih ki lang a meidawi kasa uh hi.\nObama in Galkap kumpi tawh a kiho kawmkawm in NLD leh nupi nu a panpihna ki langhsak mahmah kasa hi. Main University in Kawlgam Democracy kipat khiatna hi a, Parliament Housea hawh manin a sisa Aung San a phong kik tawh ki bang hi. Aung San vaang tawh mipi in tudong mah a tanu ASSK a ki it ahihi.\nMailam ah bang ciang hong tung tam maw? Topa Zeisu cih bang keek in Obama in, “Oh! Burma, O Jerusalem, Jerusalem, you who continue to kill the prophets and to stone those who are sent to you! How often I have desired and yearned to gather your children together [around Me], as a hen [gathers] her young under her wings, but you would not! Luke 13:34” khawng hong cih loh ding thunget ding Tapidaw te tahuan ahihi.\nLaisim Mimal Topa’ Thupha!!!\nKawllai tawh kihawm The Mirror leh Pyi Myanmar Journal pan kila hih manin lai malgawm(spelling) khial a om leh lai-at pa khialna ci-in na puahsak un.\nPranab Mukherjess, President of India\nPrevious: Korea tembaw kibutna hangin Captain pa kum 36 thong kiading\nNext: American leh aki pawlpih te ~ Peter Suumpi


url: =Khangno lungtang (Khangno te na neumuh khakleh) :: ZOMI DAILY\nposted on 29 May 2018 at 9:27 am Lomkholna: News, Siamsin\nKhangno cihpen kum 13-30 kikal hi a ci om hi. Kum 16-40 kikal hi a ci zongh om ding hi. Zi le pasal a neilo khempeuh khangno hi a ci om hi. Kum bangzah leh bangzah kuam sungaa omte khangno ki ci hiam cih hih sungah i gen kei ding hi. Khangno te lungsim puakzia a gennuam i hizaw hi.\nKhangno te lungtang (lungsim) pen ki khel baih mahmah hi. A upkhat um cinten thei hi. A uploh zaw pen a man dingin ngaihsun thei nawnlo liang hi. A upkhat sihpih ngam zen uh hi. Siangtho nuam aa thuman bek deih hi. Ki liansak nuam hi. Mi in thupi a sak ding ut uh hi. Uk hamsa thei hi. Hehna leh kamkhauh tawh thuhilhna zadah mahmah se uh hi. Damtak aa thukihilhna sangsiam baih hi. Itna tawh thuki hilhna nialzo ngeilo hi.\nKhangno lungsim in thukhat peuhpeuh khentat ngamngap lel hi. Khialh ding lau den lo hi. Khialbaih aa kisik thei hi. Zahpihna, nenniamna thuak nuam ngiatlo hi. Thauk zolo hi. Khasia baih aa lungneu baih thei hi. Tua mahbangin lungdam baih aa lawpbaih leuleu hi. Maisak theihna nei hi. Ngaihsutna tampi a neih laitak a hihi. Lungkham thei aa a mah guak ki neumuh thei hi. Tua hunlaitak aa thapiakna pen a khangkhat dong khom thei hi. A si ding lian singno khat tui khat vei i buak tawh kibang ziau thei hi.\nInnkuan khat sungah nulepa bek lungdam henla khangno te (ta te) lungdam ngeikei leh tua innkuan nuam ding hi kici ngeilo ding hi. Nulepa a nuih sangin tano te ki khawlkhawm in a nuih khawm liailiai pen innkuan nuam a hihlam kitelpian pah hi.\nNa innkuan sungah na tate mun pia in. Na tate nasem sak in. Muan bawl in. Muan sawm in. Muangtakpi lel in. Pattah inla thuhilh in. Na upmawhsangin a hoihzaw in semthei lai hi. A zia khat thei aa tua tawh nasawl theih ding bek kisam hi.\nA lungsim puakzia uh theita na hihmanin na khangno te zattheih sawm in. Na dahsak nopleh oltak in na dahsak thei hi. A kizangthei dingin na bawlnop lezongh na bawl thei ta hi. A lungsim sukha ziau in. Khangno te na neumuh khak leh na kisik veve ding hi. Na zatsiam leh na tupna sangin a sangzawna mun hong tunpih ding hi. Siamsin Library\nPrevious: Playmaker – Zomite playmaker kisam\nNext: Vai tung a thuneihna


url: =India gamsung ah tapasal deihluat manin kumsim in numeino 240,000 in sihlawhden :: ZOMI DAILY\nposted on 5 June 2018 at 11:53 pm Lomkholna: India, News, Sawltak, World\nIndia gamsung ah pasal thupisak luatna “Sex bias” hangin kumsim in tanumei 240,000 bangin sihlawhden uh cih AFP pan kiza hi. Numei leh pasal ki khenluatna “Gender Discrimination” hangin hihbangin numeino te’n thahlup athuak uh hi a, tuabangin asihlawh tepen kum 5 nuaisiah numeino te ahihi.\nThe Lancet Medical Journal sungah hihthu akankhia Researcher te’n agelhkhiatna ah hihpen naupaai laitak in numei cih akitheih ciangin akiphiatziau bekzong hinawnlo hi. Tuasangin sukzawlai hi.\nNumei leh pasal ki deidanna “Gender-based discrimination” cihpen asuahkhiatding ki khamcipna bekzong hilo hi. Asuahkhiat khitciangin hoihtak aki keplohna hangin asi tezong huamhi ci’n hihvai akankhia Studay abawl co-author Christophe Guilmoto (Paris Descartes University) in genkhia hi.\nNumei pasal liangko kikimna “Gender Equity” cihpen akibangin sangkah pilsintheihna, nasep theihna, Politic septheihna cihciangbek hilo hi. Asuahcil akipan hoihtak in kikepna, Vaccination hoihtak ki sutsakna, alim tha aomding nektheih kipiakna leh anuntak acidam nadingin hoihtak kikepna tezong ahuam ahihi.\nIndia gamsung ah numei pen kideih masalo ahih manin, pawlkhat in anaupaai laitak in agilsung ah numeino cih atheihleh nauphiatziau uh a, pawlkhat in agai laitak in aphiat keiphial zongin asuahkhiat khitciangin gina keplo, akisam zatui zaha pialo, Nutrition kicinglo cihbangin akhuanung ah asizong tampi om kici hi.\nParis Descartes University panin Christophe Guilmoto leh Study abawlkhoppih alawmte’n hihbangin kankhiatna aneihding uhciangin leitung gam 46 panin Population Data te kaikhawm in, tuatungtawn in leitung ah kumkhatin numeino bangzah bangin bawlsiatthuak, sihlawh cihte hoihtak akankhia uh ahihi.\n2000 kum panin 2005 kum kikal in asuakkhia naungek numeino 1000 lakah 19 tepen numeino ahih hangin asihlawh cimawk hi.\nTuapen kumsim in aki tuattoh ciangin naupang numeino 239,000 bangin kumsim in sihlawh uhhi.\nAustria gamsung aom International Institute for Applied Systems Analysis (IIASA) te’n Statement akhahkhiatna ah India gamsungah numeino kum 5 nuaisiah asi te ii 22% pen numei ahihhang in asi uh ahihi, Gender bias hang ahihi ci’npulakkhia uhhi.\nMore: Papi khatin tapasal deihin azi kumkhatsung in nau 4 veitak phiatsak ahih manin sihlawh\nIndia gamsung veve, Northern India huamsung aom Uttar Pradesh, Bihar, Rajasthan, Madhya Pradesh State sungteng ah hihbangdan buaina, naungek numeino asi tamphadiak cisawnsawn hi.\nTuabang in Researcher te’n Study hoihtak abawlna panin India gamsung ah tapasal deihluat manin kumsim in numeino 240,000 in sihlawhden ciliang a, khasiat huai bekthamlo, lipkhap huai mahmahhi. Leitung ah pasal bekbek omin, numei omvetkei lehlah ki cimawh mahmah zelding mataw….. Sawltak #zomidaily\nPrevious: Najib ii azi zong golhguknek akankhia kipawlna MACC te’n sumvai tawh thusitna neita\nNext: Zomi Geo-politics ~ Bob Tuangpi\nMalaysia Airlines te vanlengkhat Sibu Airport ah apei taalgawp, aliam omlo ~ ZD\nCope Centennial Jubilee Hall (CCJ Hall)\nRussia numeikhat cikhum kihuanna tuisa mahmah lakah kia in sipah\nJapan ah om Korea mite ~ Hau Za Cin


url: =Tulai khuahun vaitawh kizom in Pu Tual Khan Suan (ZIUSA Executive Director) tawh holimna :: ZOMI DAILY\nposted on 6 April 2021 at 12:43 pm Lomkholna: Article, Politics, TedimPost, Tualkhansuan\n1. TP: Pu Suan, ZIUSA ah Zomi Innkuan bangzah om a, vekpi in milip member bangzah pha ihia?\nPTKS: Zomi Innkuan USA kipawlna pen Local Zomi Innkuan kipawlna min tawh pawlmi (member) lut hi a, USA gamsung a munmun a phualphual a Zomi Innkuan Kipawlna (47) om hi. A munmun a om Zomi Innkuan kipawlna in a mau mun ciat ah milip member (pawlmi) nei tek zaw hi. Kammal dangkhat in a gen hi leng, Zomi Innkuan USA (ZIUSA) in Zomi Innkuan kipawlna om lohna mun a om Zomite a ding simloh mimalin pawlmi (member) dan kineilo hi. Zomi Innkuan USA in USA gamsung a om (teng) Zomite sihna ah luangphamna ding ngimna tawh Genvai kipawlna kinei a, tua sungah genvai lut pawlmi (member) pen tu ni ciangin mimal (16,258) pha hi.\n2. TP: Tutung Myanmar gambup buaina tawh kisai-in ZIUSA in Statement bawl a nei hia? Tua lo e ZIUSA in USA kumpi tung leh UN lamah panlakna a nei kha hia? Ahih kei leh mailamah pan a lak theih ding geelna a om hia?\nPTKS: Tutung Kawlgam sunga Galkap in thuneihna buluhna vai tawh kisai in Zomi Innkuan USA in thumanlo na sepna hi ci-in kisang theilo hi. Galkap in thuneihna a buluh vai a kisan loh, a kideihloh hangin laitawh thusuah kibawl lo phot hi. A hang bel, ZIUSA pen United States of America (USA) Kumpi Thukhun khat a hi, Non-profit Organization thumeilette phalna zui a kiphut ahi hi. Tua Non-profit organization khensung (Category) nuai ah ZIUSA pen Piakkhiatna (Charity), Siamsinna (Educational) leh Khantohna (development) lam tawh kisai thu meilet khensung ah a om hi.\nZomi Innkuan USA in tulai tak a Kawlgam sungah thuneihna Galkap in a buluh vai ah kisang theilo ahih manin, a munmun a kinei lungphona, lungkimloh lahna leh Palai leh Tangmi (Senators & Representatives) te tungah zong mimalin a hizongin laikhakna, lungkimlohna genna, mapanna kinei hi. Tua bek tham loin Kawlgam pan a USA gam a, a pem mite tawh Kawl galkap deihlohna nasepnate ah mapanna leh kihelna kinei hi.\n3. TP: ZIUSA in Zogam Democracy Fund kaikhawm, cih khat na za ung. Mi bangzah in pia ta, bangzah bang ngah ta ihia? Zogam Democracy Fund pen zatzia ding geelna sa a om hia mipi theih dingin nong gen thei tam?\nPTKS: Zomi Innkuan USA vaihawmna tawh Zogam Democracy Fund kikai khawm hi. Hih Zogam Democracy Fund i ngimna pen Zomite tenna Zogam sungah ki-ukna leh vaihawmna pen mimal deihtelna (self-determination) bulphuh Democracy mah kideih pen ahih manin democracy ngahna ding nasepna a zat dingin ngimna kinei hi. Zogam sungah mipi a ding suahtakna, bitna leh tan kikimna (freedom, security and equality) a om theihna ding nasepna ah kizang dingin kigel hi.\n4. TP: Zomi Galkap vai ZIUSA in bang ciang support? Bang ciang support sawm?\nPTKS: Zomi Innkuan USA in Zomi leh Zogam sung bitna leh mipi lung muanna a omna ding na a sem a bawl Zomi leh Zogam bulphuh Zomi galkap pen thukimpih hi. Mapan pih leh thapiak ding lunggulhna kinei den hi. Zomi leh Zogam a hu ding, a kem bit ding mi khempeuh (Zomi galkap kihel in) thapiak ding leh pahpih ding pen ZIUSA dinmun ahi hi.\n5. TP: ZIUSA in hun tom leh hun sau na ngimna uh ahih kei leh na maban uh Zogam a omte theih ding khat leh nih nong share thei tam?\nPTKS: Zomi Innkuan USA in hun tom (or) a piang thu zui a nasep pen piak khiatna (charity), siamsinna (education) leh khantohna (development) banah, Zomite tuah haksatna zui-in mapanna, panpihna leh huhna kipia den hi. Hun sau ngimna ah cileng bel, Zomite pen leitungah minam picing khat in i ten tenna gam kumpi leh kim le kiang mite in hong ciapteh ding leh Zomite neihsa luahsa gam leitang ngah nading nasepna dong ngimna a kinei ahi hi. Zomi Innkuan USA (ZIUSA) pen Zomite minam vai a sem ding minam kipawlna khat zong ahi hi.\n6. TP: Tutung lungphonate leh Galkap langpanna ah Zomite dinmun thangah huai na sa hia? Hi ci zawdeuh leh, cih ngaihsut piaknop na nei hia?\nPTKS: Galkap in Kawlgambup thuneihna a buluhna hangin mipi leh gam bup ah lungkimlohna hangin lungphona a kineih pen “mipi in a sep ding nasep sem” ahi hi. Tua hi a, mipite makaihna tawh lungphona pen a kisam thu leh tha ngah huai mahmah hi. Hiamgamna tawh langdo ding tel masak a hih loh hangin “thu manlo, gitlohna” deihlohna tawh thudam a lungphona ahih manin hoih mahmah hi.\nMipite in lampi tel theih ding a om nawnloh tak ciangin hih ciang a tung hi a, mipi neihsa thuneihna ngah kik na ding nasepna a hih manin thapiak kul hi. I omna ciat pan mapanna pen hoih mahmah a, tua panin kipawl khawm a mapan khop lam zong kisin kul ding hi. Zomite sungah zong minam bup vai khat in sangin mina bup thu tawh a luangkhawm ding thahat pawlpi (Front) khat kisam mahmah sa ing.\n(Hih Pu Tual Khan Suan, ZIUSA Executive Director tawh holimna pen tulai i phut khak thute tawh kimemat kawmin Zomi mipi in ZIUSA dinmun taktak leh a nasepnate thei nuam ding ihih manin ci-in email pan dotna pawlkhat kikhak a, Pu Suan in zong lungduai takin hong dawng kik ahih manin lungdam mahmah hang. Zogam a omte, Malaysia, India, USA, EU, Australia, Japan cih bangin eima omna ciat panin Zomi minam khut khat tawi khe khat khai in kalsuan siam dingin Topan thupha hong pia ciat ta hen).\nPrevious: CRPH thusuah tawh kisai etkikna (1)\nNext: Na lawmnu itdan siam in ~ Dalsen Buansing


url: =February 20 Anna Khizhnyakova, 32 ~ MUC\nFebruary 20 Anna Khizhnyakova, 32\nAdmin 5:47:00 PM Articles, MISSION NEWS\nSabbath Ni-a Mawtaw Tuahsia\nRUSSIA | February 20\nKum (16) a pha Anna in Russia gam khuaneu khat pan a khangkhia hi-in, a inn ah internet neihzawh ding lunggulh mahmah hi.Tua sangin a deihzawk om lo hi. 2003 kum hi-in leitung thupiangte thei nuamina pa le nu kiangah pulaakin amau zong internet leisakdingin pai uh hi. Tua ni pen Sabbath ni khat hi. Amau pen Adventist hi lo uh hi. Ahi zongin Anna in ahihleh a pi tung panin Jesuh thute thei-in Sabbath ni-in van lei ding pen mawhna hi, cih thei hi. Ahi zongin internet deihlua ahih manin internet modem lei dingin mawtaw tuangin pai khia uh hi. Lampi-ah a pa in mawtaw hatsak lua banah vukkhia-in lampi nal ahih manin mawtaw khat tawh kitaih kha uh hi. Tua munah a nu le pa in nusia hi. Anna in liamna tawh zato kipuak hi. Mawtaw hawlpa zong si hi. Anna liamna lian lua ahih manin siavuante in lamet omsa lo uh hi. A pi in antang a thungen hi. Pawlpi mite in zong thungen uh hi.\nSiavuante lamet bang lo-in Anna in ni thum khit ciangin khua hong phawk kik thei hi. Kha nih khit ciangin sangkah zo hi. Tua kum mahin Tan 10 ong hi.\nAnna in a pi tawh khuano Novoshatinsk ah kituah dingin va pai uh hi. Anna in a nu le pa nusiatna a ngaihsut khak ciangin kisuang mahmah hi. Ama na deih khat lei dingin a pai na uh hangin tua bangin mawtaw tuahsiatna hangin a lungnuam thei lo hi. Pasian mawhsak tuan lo hi. Hih sihna a piangsak pen Pasian hi lo hi, cih pen Anna thei tel hi. Anna in Sabbath ni a van lei pen mawhna hi, cih theitel hi. A taktakin Sabbath ni tum khitteh va lei thei uh hi. Anna in ama hangin a nu le pa sihna thuak hi, cih phawk hi.\nAnnan in khua khat Vladivostok ah kituah a, University sangkah hi. Hih khua ah a om sungin zong a khialhnate mangngilh thei lo hi. A sangkahna hih khua-ah Sabbath ni ciangin biakinn ah kikhawm dingin va pai thei zel hi. Sabbath nisim bel pai zo lo hi. A pi lungdam nading bekin tua bangin kikhawm hi. Anna in nisim in a pi hopih hi; a pi in ama a ding thungetsak hi.\nA pi in, “Tuni Lai Siangtho na sim hiam? ci-in dong hi. Sim mah ing ci-in a dawn kik ciangin bang mun hiam bang thu sim kha na hiam ci-in a pi in Anna dong thei zel hi. “ Tuni thu na ngen hiam?, Thunget ding mangngilh kei in,”ci-in a pi in hanthawn tawntung hi.\nAnna in a sangkahna-ah a tuah hamsatnate a pi kiang ah pukaakin a pi in thungetsakna nei h i. Hih a sangkahna-ah Anna in Adventist sia khat tawh hong kimu uh hi. Hih siapa in zong Anna adingin thungen hi. Anna in a kituiphumna phawk kikin, mawh mai ding thungen den hi.\n“ Ka nuntakna sungah a kitangsam khat om hi, cih pen pulaak thei zelzel hi. Lamet bei-in khuamial sungah ka nungta hi. Lawm le gual ka neih nading, lametna tawh kalsuanin ka nuntak nadingin thu hong ngetsak in, ci-in a pi ahi a, a sia pa tungah zong ngen hi.\nAnna in nisimin Pasian tawh kiho den hi. Ellen G White gelh “ Kidona Lianpi” zong sim hi. Hih laibu a simna tungtawnin Marthin Luther leh pawlpi puahphate tuah khak thute a ngaihsut ciangin Pasian in mawh lian penpen zong maisak thei hi, cihpen lametna thak tawh hong nungta hi. A zongsat hoih lohnate khempeuh nusia hi.\nSabbath ni hong tun ciangin biakinn ah pai-in Pasian maipha zong hi. Pasian in mawhna khempeuh maisak hi, cih Anna in theitel hi. A kisuanna khempeuh zong tu-in beisiang khin hi.\nTu-in Anna in kum 32 cingkhin hi. University khatah laihil hi. Pathfinder makai khat leh pawlpi lai-at sem hi. Banghangin mawtaw tuahsiatna tawh a nu le pa in nusia hi ding hiam cihpen thei zo lo hi taleh a nu le pa sihna hangin bangmah kisuanna lungsim nei nawn lo hi. Bang hang cih a thei kei zongin, tua tuahsiatna panin Anna nunzia kikhel hi.\nAnna in a pi thungetsakna leh a pantahnate hangin Topa tungah lungdam tawntung hi.\nPawlpi mite thungetsakna hangin Anna in hamsatna tampi nawktan zo ahihna pulaak hi. Pasian kihel lo hi leh na khempeuh in a mawkna pi hi.\nTu quarter Sabbath School 13na sumpi in Anna omna khua Vladivostok ah biakinn thak lam nadingin kipuak ding hi.\nMUC in Rakhine gam, Lanmadaw khua a pawlpi huang puah nadingin kipuak ding hi.


url: =Suak : 2 Feb 1949\nPianna : Pa Kam Vungh le Nu Don Khua Zo (Gualnam)\nUnau : Pasal 2 numei 5 lak pan a u pen\nInnkuanpih: Nu Niang Khan Dim (Halkik) tapa 6, numei 1\nTu le tate:\n(1) Do Ai Suum(Singapore Embassy,Fhip leader-Yangon) a zi, Luaih Lam Niang (Tawmging)tawh a tapa , Kap Vaan Kim le h Thang Deih Tung.\n(2) Tg Vungh ThawnThang (Matriculate)\n(3) Tg Pau Lian Piang (Matriculate ) (4) Lia.Zo Deih Len (B.Sc Botany)\n(5) Tg. Lian Za Muan (Matriculate )-Malaysia,azi CingSian- Dim\n(6) Tg. Pau Mun Mang (Matriculate)-Malaysia, a zi, Gin Khan Dim\n(Gualnam) tanu Dim Sian Neem(Neempi)\n(7) Tg. Pau Khua Khai (9 Standard) Cycle Workshop\n(1) 1958 kumin Thalmual State Primary School ah sang- kah kipan, 1961 kumin tan 4 zo hi.\n(2) 1962 kumin Thalmual (Private) manglai tan 5 kah hi.\n(3) 1978 kumin Gupkhiatna ngah kitelin Tedim Kha khan-\n(4) 1970 kumin Lia Niang Khan Dim tawh kiteeng hi.\n(5) 1988 kum galkap kumpi hong khan ciangin Thalmual khua hausa sem dingin mipite’ deihna tawh 1991 dong hausa sem hi.\n(6) 1989-1991 Yangon Apostolic Lai Siangtho sang panin\n(Dip,Th ) ngah hi.\nKhua le tui ading phatna bawl:\n(7) 1989 kumin, kum 12 sung tawntung Hiangtam tui khuasung a tung zo nawnlo pen tung sak kik hi. Khuapi veeng, Bualveeng sang, Daam veeng, Sangveengte ah tui lakna ding (Plastic Pipe) vaihawm pih in khua sung mun 6 ah Cement tawh kibawl tuikhuk omsak hi. Tham loin khuasung kongzing khempeuh pi 6 lampi-in kibawl hi. Khua tungzaangah Taaksing tang Kg 2 tangpi tha tawh kituh hi. Hiang kungno 200 kisuan hi.\n(8) 1990 kumin Tedim (aqmufvkyfa7;)Lambo te samin, Phildung mawtaw lam dingin teh sak hi. Manipur gun pan Philka dong pi teh uh a,4 miles 6 farlong sau hi. Tham loin Thalmual gam sungah Tuithang te – in Sial khawk a neih theihna ding, taangpite’ thukimna tawh gam kisaapsak a, tua gamsaap sum tawh sang Sia/Siamah te’ omna bi-innte sikkang tawh ki laih sak hi.\n(9) 1990 Jan 21 ni-in Thalmual, Phaiza leh Lenpang khuate tawh kipawl khawmin Phildung mawtaw lampi ding ma kipan hi.\n(10) 1991 Thalmual khua kicip ciangin Tedimah peem hi. (11) 1995 kum ciangin Tedim pan Kalaymyo ah peem hi.\nBiakna lam nasepna:\n(12) 1995 kumin America pan Evangelist tetawh kizom in End Time Massage kici pawlpi tawh nasem khopding kipan hi.\n(13) 1997 kumin Rev. Baker Doulas (USA) khut panin Pasian nasem ding kipsakna (Ordination) ngah hi.\n(14) 1999 kum panin End Time Massage, Upper Myanmar\nLiterature Ministry Office-ah Computer tawh tuni dongin nasem\n(15) 2005 kumin khua le tui ading deihsakna tawh Yangon Unicef zumpi-ah tuilakna ding tuilawng(Pipe) va siau a, 2010 kumin muh theih in hong om tading hi.\nThupuak: Tun Khan Kap\nPa Tun Khan Kap in Hausa-a sep hun sungin khuasung kilemna ding le thupha san theihna ding deihna tawh biakna tuamtuam kipawl khawm a biak piakna, ni 6 sung Tuiphum biakinn-ah nei khawm uh hi. Khua sung tui neek ding hanciam pihin, tui tun ngei nai lohna munah tui tungsak a,khua sungah lungdamna le kilemna om hi.\nZawh thawh thu tawh nasem ngeilo ahih manin mite in it mah- mah hi. A et-teh huai Hausa hoih khat ahihna, Thalmual khua tangthu sungah kiciamteh hi.\nHauhna kiplo ahih leh zawnna zong a kiplo suak ahih manin lungkiat nading bangmah om lo hi.\nPrevious Post: « Hausa sem masa te ~ Pu Cin Khan Suan (1966 – 1978)\nNext Post: Hausa sem masa te ~ Pu Cin Za Go (1991 – 1995) »


url: =Malaysia ah Zomi Nam Ni siim phei - 1 - TUNGZANG NEWS\nMalaysia ah Zomi Nam Ni siim phei - 1\nKum dang mah bangin tukum zong Zomi Nam Ni hong tun ding ciangin Zomite tawh zat khawm ngeingai ding kilunggulh in kei mimal takin zong ka kithawi khol simsim hi. Singapore a om Zomi leh Malaysia ah om Zomi khempeuh in zangkhawm kik leng cih makaite ngaihsutna a om ciangin 'pha ei' ciin ka thukim pah a, tua tawh kitona pai ding ka lungsim in ka khentat hi.\nZomite minam a hong bawl Pasian in hih ciang hong tonpihna lungdam ko khawm ding leh i omom na ah hong kep hong khoinate kikum khawm a mailam maban bangci kalsuan ding cihte genkhawm a mainawt khawm dingin Singapore pan in mi a man thei, a pai ut teng pai man koh leh koh kisik ciat in Bus tawh 18 Feb 2015 zan nai 9pm in a pai phei uh hi. A zingciang 19 Feb 2015 ni pen Malaysia a om Zomi khempeuh in mipi kikhawm in Zomi Nam Ni a zatkhawm ngeingai ni ding ahih manin ngaklah in koh zong nitak annek nangawn valh khin manlo, ka gawl vuah awk kawmkawm in ka dingkhia liang uh hi. Malaysia ah om Zomite tukum lawp lua in Zomi Nam Ni ni khat bek zat ding hawmthawh in ni thum zang ding ci ahih manun koh zong 'nop tuak ei' ka ci mai uh hi. Tua mana a ni khatna pan lap loh ding lau a annek valh khin manlo, kam khuah manlo, singgah ne manlo lianga ka annek kuang nangawn uh a mun ah nusia a tai heethaat ka hi uh hi. Sum zattawm dingteng Bus station ah khek tawm pak in, ka van uh zong a kisam pak teng bek guang in KL lam ka delh phei henhan uh hi.\nSingapore gamgi ka tun uh ciangin ka van teng uh tawi ding hinapi pawlkhat bangin tawi kha lo in Bus sungah ka nusia uh a, ahi zongin Pasian huhna tawh bangmah na cilo bilbel hi. Sente kumthak sung ahih manin Singapore pan Malaysia zin nuam mi na tamlua mahmah a lampi khempeuh ah mawtaw dimin gamgi kanna zum khempeuh zong miksi pemta mahmah bangin na kimeizop diudeu hi. Mi tamlua mahmah ahih manin a vekpi un Zomi Nam Ni siim ding ka sa uh hi; amau lah a zinna ding uh hong hilhlo hiven :)\nZingsang nai 4am in KL tung pan:\nKL ka zin ciangin Singapore pan nai 4 pan nai 5 sungin ka tung den hi. Tuzan zong tua dan ding ciin Zomi makaite ka hilhkhol a, nai 9pm a pai pen a ziakai pen nai 2am in tung ding ciin ka kamciam hi. Ka upmawh uh bangin kilamzanglo ahih manin zingsang nai 4am in ka tung pan uh a, ahi zongin Zomi makaite in mit hak teta in hong na dawn lai veve uh hi. Singapore pan a pai mi 14 teng maitai takin hong na dawn uh a, a car vuah hong pua in Zomi Innpi ah hong puak in zinbuk ah nuamtak a giak dingin hong tawldamsak uh hi. Ka khualzin sung khempeuh ah ka tun hak penpen ahih hang Zomite ki itna leh kikhualna hang tawh ka tawlloh penpen hun ahi hi.\nZomi hih mah nuam ngaungau ei.\nZingsang Kiallap Lim:\nZingsang ka thawh phet un lupna puansilh singkhia in ka diangto uh a, a gei a anzuakna ah niangtui leh moh a lim nono delh in a man masasa ka kizui ngelhngelh uh hi. Zan ihmut nuam in zingthawh nuam ahih manin kiallap ka vaikhak bangbang uh limtak in ka ne uh a, a ha lah bei hanhan, a tui lah kiam hanhan... lungsim ah nuam hanhan... Zomi Nam Ni zatna phual pai ding lah hong nai hanhan... ka lawpna uh lah hong khang hanhan...\nZomi Nam Ni ah pai phei pah saisai:\nKiallap ka nek khit phet un Zomi Nam Ni zatna ah pai phei ding ka cih uh leh Zomi Youth Association makaite Zogam pan hong zinte tawh ka kimu uh a, khut kilen in ka 'kibansah' ziahziah uh hi. Amau zong gam leh minam itna hang bekbek tawh a inn lum, a loma uh nusia a hong zin cih ka ngaihsut ciang ka khasiat bang hong suak liang hi. Ahi zongin Topa in Zomi leh Zogam a dingin i sepna khempeuh ah hong makaih ding, thupha hong pia in hong gualzawhpih ding a a gah khum mahmah a lo, a ne pen Zomi nang leh kei i hi veve ding hi. Amau minam adingin nu leh pa bang, sanggam u leh nau laizom bang hi a, panpih theihna khempeuh ah panpih ciat dingin ka khentat hi.\nZomi Khangno makaite tawh ka kimuh khit uh ciangin KL khuasunga mawtaw hoihnono Zomi te tuanna dinga hong tai keukeute khat lamgei ah khawlsak in a sungah ka lut pah uh hi. Ka pai nopna khempeuh vuah hong paipih in a sum nangawn la lo dek liangin hong pua nuam uh a, Zomi Nam Ni zatna ding mun ah hong tunpih uh hi. Ka paina lamdung vuah Zomi Nam Ni zang dinga khe tawh lamgei tuak ah a pai diamdiam, a kizui diamdiam Zolia Zotaang te muhnop mahmah hi. Numei naupang, nupi papi zong a om tei uh hangin khangno vive hizaw ahih manin lawp-huai mahmah hi. Koh mawtaw tawh a tuangte nangawn ka kum khit ma un lawmte zong hong tung to ngeingai uh a, Zomi Nam Ni zatna ding innpi Chinwoo Stadium mai tualpi ah maan kizaih ziahziah uh hi. A vei a tak vua Zodial, Zopuan, Zokhi kikhaite etlawm in kumpi David tausang tunga kikhai galhangte thaltang te ziahziah tawh kibang hi.\nZomi Nam Ni hun nai 11 a kipan ding pen koh nai 10:30am in ka tung uh a, innpi sungah mi na dim zihziah ta uh hi. A lutna kongkhak ah zong vaidawn nungak tangvalte in zopuan kilawm taka silh dimdiam in na ding dimdem uh a, a tung masasa angsuan na suansak in tua ciangin a suang masasa inn sung lut thei uh hi. Koh zong suang dingin ka kigual uh a, ka awmtung vuah ka suan khit uh ciangin ka lut phei pah uh hi. Ka vei lam vuah Zokhi, Zopuan, Zodial cih bang na kizuak zeizai a, laibu zong a tuamtuam na kizuak zihziah hi. Ka leinop a om hiam ciin ka et kiaukiau leh ka nung pan innpi sung lut nuam mipi hong tam lua mahmah ahih manin hong kiphu zuazua a lut loh phamawh ahih manin lei manlo in ka lutsuak hi. Kikhop tawp ciangin ka en kik ding ka cih leh kikhop tawp ciangin lawmte'n na zuak khin man uh a, na om nawnlo uh hi :(\nInn sungah music tumsiamte in tumging na tum ziahziah uh a, Zogam ngaihla, Zomi Nam Ni la cihte na kitum zihziah hi. Hun kipat ding nai 11 lah hong nai semsem ahih manin mipi dim phitphet kikal a paina ding lampi kihong tawnin ka lut pheiphei uh a, ka tutna ding uh mun ka tun uh ciangin zinmang dinga Zogam pan hong zin Rev. Dr. Go Chin Zam, Associate General Secy, GZA tawh ka kimu uh a, makaite mah na tung masa ahih manin Zomi adingin lungmuanhuai hi, ka ci hi. Makaite tung nunung hilo in makaite mipi tawh tung khawm, tung masa cih pen 'khantoh gim nam' hi khin hi.\nZomi hih hong nuam semsem...\nHihteng khempeuh maitang lahna neih khit ciangin Zomi Association of Malaysia te in kumlui a "Best Community-based Organization Award 2014" a ngah uh Lungdampihna Laipi ZIS President mah in ZAM President tungah pia a mipi in lungdam khutbeng in khutkawite kitum ziazua a, nuam mahmah hi. ZAM leh ZIS pen mihing bang hileh nupa bang hi a, sepna vaihawmna khat peuh ah a kalsuan khawm ahih manin tukuma Zomi Nam Ni bek hilo vai dang tampi ah zong kikalsuan khawm ahih manin tutung in zong Sepkhopna ciin Singapore Dollar 1000 (tul khat) tawh a kisapna khat peuh uh (a diak in cimawh huhna lam ah) a zat ding uh ciin Pa Hang Khan Lian, Vice-President, ZIS in ZAM President tungah hong piaksak hi. A piak kawm in mai mahmah hong tung ding ZOSUAN TUAILAI KHAWMPI ah Zomi bup in i sepkhop, i kalsuan khop a kulna limci takin hong gen a, mipi kilawp mahmah a, "Kei zong ciah ningin ZTK siim ning" aci kihona kiza pah kawikawi hi. Zomi te mailam limci semsem hi.


url: =Ih nuntakna ah a thupi penpen thute ~ Khup Lian Thang :: ZOMI DAILY\nIh nuntakna ah a thupi penpen thute ~ Khup Lian Thang\nposted on 23 June 2018 at 9:54 pm Lomkholna: Article, Khuplianthang\nLeitung nuntakna ah khat veivei ciangin na om muanin lungkia thei, khat veivei na deih na-ut khat na ngahteh lungdamin na lawp gawp thei leuleu hi. Mihau, milian leh pilna siamna neite bek thupi na sa kha thei aa, amau’ cih bangbang bek thupi na sa kha thei zel ding hi. Tu laitak in nang le nang’ dinmun, na nasep, na hihnate thupi lo na sa kha thei zel ding hi. Midang khat’ nasep na, amau pianzia leh ahih nate peuh eng in na om thei zel ding hi. Tua bangin mite nuntakna eng in, mi dangte bek thupi sa in, mite’ nasep na leh sum ngahna bek thupi na sak lai siah pen na nuntakna ah lungnopna taktak om ngeilo ding hi.\nTua bangin na om zenzen leh pen a tawntungin mite a eng a haza leh mite’ huzap nuai ah a om den ding mikhat na gige ding hi. Tua in, nang leh nang ki neumuhna hong piangsak dinga, tua in mi dangte hazatna leh muhdahna lam ah lam hong pialsak ding hi. Nang leh nang ki neumuh in mite na muhdahna hangin, thu le la na khat peuhpeuh ah siangtakin na mu theikei dinga, khuamial sunga lampai na bang kha den ding hi. Anuai aa Russia te lai-at siam Leo Tolstoy (1828-1910) ii tangthu tomno tawh khatvei na nuntakna a lungngai kik dingin kong zawn hi.\nNuntakna ah a thupi pen thu thum\nA pil mahmah leh a vangnei mahmah kumpi pa khat in anuntakna ah kisam a sak leh a theih nop velval thu thum om den hi. (1) Ka nuntak sungin bang “HUN” pen na khat peuhpeuh ka sepna dingin athupi pen hi ding hiam? (2) Kei aa dingin “KUA” thugen ngai-in “KUA” tawh na kasep khop ding a thupi penpen hi ding hiam ? (3) Ka nuntak hun sungin “BANG NA SEP” sep ding hoihpen leh thupi pen ding hiam?, cih dotna thum in kumpi pa a lungkham sak mahmah hi. Tua thu thum a theih zawhlohna hangin a om nuamlo ihmu theilo in, lungnop takin om theilo hi. Ama’ mipilte sam in tua thu thum pen bang hi ding hiam ci in a dong hi.\nA mipil ten, nang aa dingin hun thupi pen na theihnop leh Calendar ah hun thupi na sak diakte hoihtak ciapteh zel inla tua tungtawn in hun thupi pen khat tel lecin, nang aa dingin a hun hoihpen na thei ding hi. A nihna dotna aa dingin, na kumpi galkap te tawh nasem khawm lecin, ahih kei leh na thudotpi te tungah kinga inla amau cih bangbang hoihtak mang lecin, amau pen nang aa ding leh na gam aa dingin a thupi pen mite hikha ding hi. A tawpna aa dingin pen anihna dan mah in na mipil te, na biakna siate dong inla amau ngaihsut piakna tungtawn in nasem lecin ci-in mipil tampi in dawnna tampi, ngaihsut piakna tampi a gen uh hi. Ahih hangin kumpi pa pen tua dawnna leh ngaihsut piakna tetawh lungkim theilo hi.\nKumpi pa zong a mipilte’ ngaihsut piaknate tawh lungkim theilo ahih manin gamlak aa om mipil putek khat kiangah thu dong dingin hong pai khia hi. A galkapte lamkal ah khawlsak in amah bek tua gamlak ah a va pai hi. Mipil pa’ omna a tun ciangin tua mipil pa in bawng tha zangin lo a khawhkhawh laitak tawh kituak hi. Mipil pa’ kiangah kumpi pa in atung aa a theih nop mahmah thu thum hong dong hi. Mipil pa in kumpi pa’ dotna dawng lo-in a nasep maban a zom hithiat lel hi. Kumpi pa in a et ciangin mipil putek pa pen a nasep tawl mahmah ta cih thei ahih manin, om theilo in nasep a va huh hi. Mipil putek pa’ lo khawhna a huhna hangin kumpi pa pen a innlam ciah hun ding hong zekai ta hi. Tua ahih manin inn lam ciah nawnlo in mipil pa’ kiangah tua zan a giak dingin khensat hi.\nNitum kuan nasep a khawlkuan ciangin tangval khat aliam neinai sa in a mau’ lo khawhna lam zuan in hong pai hi. Nak liamlua ahih manin lo-lai a tun ma in tua tangval pa in khua hong phawk nawnlo a, kumpi pa leh mipil pa in lo-buk ah a ciahpih uh hi. Kumpi pa in a kumpi puan balkek in tangvalpa’ liamma te hoihtak in a bawlsak hi. Zingsang khua hong vak ciangin tua tangval pa zong a liamma pan nuamtuam ta ahih manin hong khanglo ta hi. A kim leh apam a et leh kumpi pa leh mipil putek pa in amah hoihtak khoi-in a liammate a puahsakna hong thei hi.\nTua ciangin tangval pa hong kap in kumpi pa kiangah amawh nate amaisak na dingin hong thum mawk hi. Kumpi pa in lamdang sa in, bang hangin mawhmaina hong ngen laizang na hi hiam, ken lah na liamma bek hong bawlsak hi ing, bangmah nong thumna ding omlo hi a ci hi. Tua tangval pa in, “Kumpi pa aw, hunkhat lai-in na galkap te in ka inn hongsut bek thamlo in, ka sanggam pa zong hong thahsak hi. Tua hangin ka sanggam pa’ phu a la kik dingin ka khensat hi. Hih gamlak ah nong pai na thu ka zak ciangin, nong ciahkik lam teh hong suamlum ding ci-in gelna tawh lamkal sawlbawk khawm pan in kong ngak hi. Kong ngakngak leh nanglah hong ciah kik theilo na hih manin tua kong pan simna sawlbawk pan ka pusuah ciangin na galkapte tawh kituak kha ka hih manin hih bangin liamma a ngah ka hi hi.\nKen ka hihleh nang a that dingin hong pang himah ta leng nang na hihleh ka liamma nong bawlsak aa hoihtak in nong khoina hangin ka nuntakna a beilo a hi hi” ci-in khitui tak keuhkeuh sa in mawhmaina ding a ngen hi. Kumpi pa in zong tangval pa’ mawhna a maisakna gen aa, anih un kikawi in tangval pa in zong kumpi pa tungah a khantawn in a thu maan na ding kamciam a pia hi. Abei sa aa kigal neih nate mangngilh bawl in a mawhna uh ki maisak tuak uh hi. Kumpi pa in a ma mawhna ki maisak in, aman zong mite’ mawhna amaisakna hangin bangmah tawh akiteh theilo lungnopna hong ngah hi.\nKumpi pa zong a theihnop thu thum te mipil pa kiangah a dong kik hi. Tua ciangin mipil pa in nui hiuhiau kawmsa in na theihnop teng na thei khinta hi ci-in a dawng hi. Kumpi pa in bangmah lah nong gen kei aa, bang ci theih ding ka hi hiam ci-in lamdang a sa mahmah hi. Mipil pa in, “Kumpi pa aw, zanni in lo ka khawh laitak in hehpih huai hong sa na hih manin lokhawh nong huh hi. Tua hangin inn na ciah hun ding zekai na hih manin na ciah nawn kei hi. Kei hong huhlo in innlam a ciahkik pah hi lecin tu in na si khin kha thei ding hi. Bang hang hiam cihleh den aa tangval pa in nang that dingin lampi ah hong pang na hi gige hi.\nTua ahih manin na theih nopnop ahi a thupi penpen hun pen zanni in nasepna hangin a gim atawl ahi keimah nong huh HUN laitak hi pah hi. Kei pen nang aa dingin a thupi penpen MIHING ka hi hi. Lokhawhna hangin a gim a tawl ahi keimah nong huhna pen nang aa dingin a kilawm pen leh a thupi penpen NASEP a sem na hipah hi. Tua khit ciangin a liam tangvalpa hong tun ciangin, tua tangvalpa’ liamma ih bawlsak hun pen athupi penpen HUN hi pah a, tua tangval pa pen nang aa dingin a thupi penpen MIHING ahi hi. Tua tangvalpa’ liamma a damkik na dingin na kumpi puan balkek in na bawlsak pen nang aa dingin a thupi penpen NASEP a sem na hipah hi.\nTua ahihmanin kei nong huhna hangin na sihna ding panin na suakta aa, a liam tangval pa na kep na khoi na hangin na galte tawh kilem in mawh na kimaisak thei uh hi. Tua ahih manin nang na pawkkhak loh hangin nang aa dingin hun a thupi penpen hun in “Tu laitak hun” hi a, “Tu laitak na gei ah a om mite khempeuh” pen nang aa dingin athupi penpen mite hi in, “Tu laitak aa na nasep hoihtak in nasepna” pen nang aa dingin a thupi pen leh ahoih penpen nasep ahi hi”, ci-in mipil putek pa in a dawng hi. Kumpi pa zong hi sa lua in, a theihnop teng thei lian ahih manin lungdam mahmah kawmsa in a kumpi inn lam hong zuan pah hi.\nA thupi penpen “Tu laitak hun”\nKhat veivei ciangin, tu laitak aa na neih na hun na dinmunte thupi kisa lo in ka tangval teh, College ka kah teh, ka buaih ngah the, nasep hoih ka neih the, zi leh ta ka neih teh, ulian zalian nei khat kisuah teh, sum leh paai ka hauh teh ci-in tu laitak hun na mangngilh kha thei den hi. A hih hangin mihing te aa dingin athupi penpen in tu laitak hun, tu laitak na dinmun, tu laitak na hihna athupi penpen ahi hi. Tu laitak in na neih leh na zattheih pen tu laitak hun lian bek ahih manin hoihtak in zangsiam inla, a manpha a thupi leh mite’ phattuamna ding, nang ii pilna siamna a khantohna ding, nang ii hangin mi dang khat peuhpeuh in hamphatna angah ding, mite tawh kilem na ki itna dingin zang siam in. Tu laitak hun pen nang aa dingin athupi pen ahi hi. Hun paiza kila kik thei nawnlo hi.\nA thupi penpen “Ih kim ih pam aa om mite khempeuh”\nNang aa dingin a thupi penpen in nangtawh a kithuah kha, na kim na pam aa om mi khempeuh ahi hi. A pil ahai, a hau a zawng, a siam a mawl cih bangin omlo in mi khempeuh pen nang aa dingin a thupi penpen te ahi uh hi. Na taklam aa om mihau pa leh na veilam aa om mizawng pa pen nang aa dingin a kibangin athupi tuak in na san ding ahi hi. Et tuam mai-et tuam deidan tuam neilo in mi khempeuh tungah itna tak tawh ahoih nate na sep ding a thupi penpen ahi hi. A pilte bek thu aa sim, a haute bek mi aa sim, a siamte bek lawm dingin deihna pen a hoihlo a paikhial lungsim puakzia hi in, tua lungsim puakzia in nikhat niteh na nuntakna ah kiamsukna leh siatna lam ah hong paipih zaw kha ding hi.\nNasepna ah na seppih khempeuh pen amau’ mun ciat ah nang aa dingin mi thupi te vive a hi uh hi. Tu laitak aa na nasepna na pute, na pite, na siate, na tungsiah na nuaisiah te khempeuh pen nang aa dingin mi thupi vive hi in itna taktawh akilawm akituak in zahtaak theih ding pen athupi penpen ahi hi. Amau teng tawh hoihtakin kithuah thei in, na nasep khop theih dingpen na nuntakna ah thupi penpen na vaipuak ahi hi. Na innkuanpih, na zi leh na tate, na sanggam na u na naute, na beh na phung te khempeuh pen nang aa dingin mi thupi pente ahih manin hoihtak in it siam in, deidanna nei hetlo in na huh na panpih theih bangbang tawh na huh na panpih ding pen mihing khat aa dingin a thupi penpen nutak khuasak zia ahi hi. Nang aa dingin amau te sangin a thupi zaw midang leitung ah om tuanlo hi.\nA thupi penpen nasep “Tu laitak aa na nasep”\nTu laitak aa na nasep pen na ut pen leh na ngim na tupna hi masa khalo thei ding hi. Ahih hangin nang aa dingin tu aa nasep, na maban pen athupi penpen hi photphot hi. Mihing khat na hih nakleh ngimna tupna neihna pen a thupi penpen leh neihloh aphamawh hi mah hi. Tua na ngimna na tun theih na dingin tu aa na nasep pen a hoih penpen a gina thei penpen in itna deihsakna taktawh na sep theih ding a thupi ahi hi. Tua na ngimna na tunteh hoihtak in sem pan ding na cih zenzen khak leh, tua na ngaihsutzia pen a paikhial thu ngaihsutzia hi in tu mahmah in na kikhel ding thupi ding hi.\nNa maban nasepna peuhpeuh ah gina leh citak takin nasepna hangin a tunga kumpi pa bangin na nuntakna ah suahtakna, khantohna leh gualzawhna thupha te a hun cin ciangin hong luang lel ding hi. Bangbang na sem zongin, Siavuan, Engineering, Inn ah na tate na pattahna, sai zuakna, puan khui, migam mi lei ah nasem, kumpi nu’ nasem, Company’ na sem etc… cih bangin bang nasep na sem zongin gina tak leh deihsakna tawh lawptak leh kipaak angtang takin sep ding ahi hi. Nasep khempeuh a thupi lo omlo in, itnaleh deihsakna tawh a kisem nasep khempeuh a thupitna a ki bang ahi hi.\nA niam zaw, a sang zaw, ahoihzaw a hoihlo zaw, a ki pak huai zaw, a zumhuai zaw nasep cih bang omlo hi. Pawlpi kipawlna ah na nasepna khat peuhpeuh, gam leh minam aa dingin na mapanna khat peuhpeuh, Company aa ding nasepna khat peuhpeuh, innkuan nuntakna dingin nasepna khat peuhpeuh, tu laitak aa na maban nasep’ na khat peuhpeuh hoihtak ginatak aa sep ding pen leitung ah a thupi penpen ahi hi.\nNa nuntak na ah thupi penpen hun in tu laitak hun hi a, nang aa dingin a thupi penpen mite in na kim na pam aa om mite khempeuh hi in, a thupi penpen nasep in tu laitak aa itna taktawh na nasep ahihna mangngilh het kei in. Nang leh nangin khatvei lungngai kik inla tua tawh na nuntakna na mailam a nawk kik thei dingin itna tawh a kizawn hi ni… Lungdam, Khup Lian Thang\nPrevious: Malaysia gamsung ansai te ah gammi tebek anhuanding in kizatsawm\nNext: Pasian in ama limlemel sun in hongbawl\nBrazil ah numeikhat asi kisa in kivuikhial, ni 11 khitciang kitheikikpan\nA 3 veina Numei Seminar (Yangon) Taangkona le sapna\nNgimna kician na nei hiam? ~ Deih Tung


url: =MSS 4: Meileng, Mawtaw le Sabbath - Zomi Adventist Innkuan\nMeileng, Mawtaw le Sabbath\nRosen Nakov, Bulgaria\nKum 10 pha pasalno khat in Adventist biakinn ah a sermon zak masak penpen lamdang sa takin ngai khikhe hi.\nSanta Clause a’ ding laikhak khat laihawm pa in a top khakna thu, thugenpa-in a gen ahi hi. Tua lai pen naupang no khat in, meileng limno khat deih lua ahih manin Santa Clause kiangah a ngetna lai ahi hi. Laihawmpa in tapasal a neih loh hangin tua naupang a’ dingin meileng limno khat leisak dingin khensat hi. Tua naupang no zong letsong angah ciangin nak lungdam mahmah hi.\nNaupang Rosen Nakov in tua tangthu a zak ciangin, amah zong na lungdam mahmah hi. Amah zong meileng limno khat Bulgaria khuapi Sofia a, a inn sung uh ah a ki mawl nadingin a deih sawt mahmah ta hi.\nTua tangthu in a lungsim sukha mahmah a, Sabbath kik ciangin biakinn ah hong paikik leuleu hi. Tua khit teh hong kikhawm zom suaksuak hi. A sawt lo-in tua pawlpi-ah lawm tampi hong nei a, Jesu tawh zong hong ki lawmta ta uh hi.\nHigh school panin a mankhit ciangin, Rosen in tua hun lai-a Communist gamte thukhun bangin galkap tum loh phamawh ahih manin senthuhna hongnei ta hi. Ahi zongin ngaihsutna nam-nih nei hi: Kum nih sung galkaptum zaw ding maw, aihkeh kum nga sung vanthoh khiatna setzungpite ah sem ding, cih ahi hi.\nSabbath tantheih nading vaibuai a vensak nadingin setzung ah sepding a teel zaw hi.\nSofia khuapi sunga, Mammoth truck bawlna setzungpi ah Adventist pawlpi mi 10 bang in sem ahih manin galkap a sep sangin tua lai-ah Rosen in sem nuam zaw hi. Tua setzungah apai leh, i pawlpi mi khat va mu hi. Tua pa-in Truck mawtawte’ sungah engine thuah dingin na zol hi.\nRosen zong truck setzungah sem dingin va apply pah hi.\nManager pa in zong Rosen’ lai-ten teng amuh ciangin, mawtaw tawh kisailam siamna aneihna mu khia pah hi. “Bang hangin mawtaw engine thuah dingin nasep hong siau na hi hiam? Mawtaw koihna ah truck engine te puah lecin hoihzaw ding hi” ci hi.\nTua ciangin Rosen in, Sabbath a off theih ding dong pah buatbuat hi. “Ki ngah ee, nasep pen Monday pan Friday” manager pa’n ci hi. Tua ciangin human resources department ah lai kisam teng bawl dingin Rosen a sawl pah hi. Rosen in ama’ laidal teng Human Resource ah a va lah ciangin, a manager khat in, “Bang dia nang truck engine puahna ah sep sawm na hia?\nMawtaw koihna a engine zuakna saii-ah sem lecin hoih ding ai ve” na ci leuleu hi.\nRosen in setzungah asep masak ni-in, tua engine saii-ah midang 6 in a sep khitna thu theikhia hi. Sun-an nek hun ciangin annekna cafeteria sung-a, anhuan nasem thak khat in, “I uliante lakah akua pen tawh kithei na hia lawm, hong gen dih ve” na ci hi. “Bang na cihnopna ahia, thei kei si’ng ee” Rosen in ci hi. “Hi bang nasep thupi na ngah nadingin ulian khat tawh kithei hi limlim ni teh” a dang khat in na ci leuleu hi.\nTua ciang bekin Rosen in setzung huangpi sungah ama’ sep ahi small engine shop a nasep pen a ki-ut mahmah ahihlam thei pan hi. Tua lai-a sem mi a tul tampite in nasep haksa mahmahte sem banah nin thei mahmah uh hi. Ahih zongin ama’ sepna ahi engine neute bawlna, zuakna saii pen van zaang banah siangtho hi. Rosen seppih te khem peuh in ulian minthangte tawh a kitheih man un tua nasep angah ahi uh hi.\nTua ciangin Rosen in Sabbath tanna tawh Pasian a zahtak manin Pasian in tua bang nasep hoih tawh a pahtawi kik ahihna phawk hi. Annekna khan sungah a lawmte khat in hih thu bekbek dongh den hi. “Na lawm kua a hiam? Na meltheih kua a hiam?” ci-in dongh dongh hi. Rosen in vantunglam kawk to-a, “Ka Lawmpa vantungah om hi” ci hi.\nTua ni-a kipanin, a seppih te khempeuh in, amah Adventist khat ahihna thei uh hi. Mi tampite-in Rosen pen set siampa (expert mechanic) ci-in thei uh hi. Mawtaw koihna ah a sem te’ lakah amah bek Adventist ahi hi.\n“Adventist tampi in tua setzung sungah sem taleh, garage ah kua ma’n sem kha lo uh hi” ci-in thudongte’ kiangah pulak hi.\n“Nam khat in cilengin Pasian in kei tua lai-ah hong deih hi” ci hi.\nTu-in Rosen 48 pha a, ama’ huzapna tawh a seppihte in Jesu koici saan uh cih a theih nai loh hangin, Pasian in geelna kician khat nei hi, cih pen kician tak in um hi.\n“Ka neu lai in Pasian in ka lungsim hong sukha dingin meileng limno tangthu ong zaksak mah bangin, hih mun ah mi khat peuh’ lungsim a sukha dingin Pasian in hong koih ahi hi. A hoih Topa in koi bangin mite’ lungsim sukha thei ding cih thei hi” Rosen in ci hi.\nPrev post ZSS 4: Meikhuk Pan Kumpi Inn-ah\nNext post MSS 4: မီးဖိုတွင်းမှနန်းတော်တွင်းသို့


url: =Moving Ahead of Others - Zomi Community Network - Your Network\nMoving Ahead of Others\nPosted by Lian on July 17, 2010 at 10:30am\nEi mihing ii hih mah bang in Pasian in a bawl na khempeuh lak ah a hoih pen leh a ciim pen ding in ong bawl hi. Tua ai mah bang in, ei te in tua ii tung aa om pa hong piak ciim na leh hoih na te aki sam hun hun in ii zat theih na ding hoih ka sa hi. Mi hing pen paulap om lo cih om lo aa, a hi zong in a paulap pen a mi hing in a uk theih kul hi, apaulap in amah uk hi zaw lo ding hi. Tua hileh, ii nun tak na te sung ah mai nawt in, mai tai in thu hoih te ii mu thei pan ding hi.\nPaulap, ii ki cin loh na te pen ei te in ii ‘zawh sawm’ kul hi. Ii kalsuan na ah, paulap pen ii hep khiat theih ding thu pi khia mahmah aa, gen teh na, pawl khat tepen hamsat na khat pepeuh a tuah ciang in tha nem thei pha deuh , pawl khat te leu leu ciang in apiang tung tawn in tha thak lak na leh a nun tak na sung ah khan tot lawh uh hi. Gual lel te in ham sat na pen kan tann sawm lo in, om san zeu ding hi. Gual zo te in ham sat na te kan tann in, a hoih thu mu thei in a khan lawh hi.\nHamsat na ii tuah ciang, a hoih thu te mu thei in- akul leh mi kiang huh na nget theih na te, apiang sa tung tawn in a hoih ding ahih nak leh nun tak zia te hei theih ding ki sam hi. Tua ciang in, ‘see the options’ cih tawh nung ta thei aa sangkah ii hi zong in bang bang sem ta leng ‘be wise and be efficient’ aa ii nun tak theih ding thu pi mahmah hi. Na ‘professor’ ong gen hi ta leh na ‘employer’ hong gen khem peuh he..hee..ci in lu kun ding hilo aa, ‘abang hiam’ a gen cih theih ding thu pi hi. Nang aa ding phat tuam na te a om leh, na la thei ding aa, na zang thei ding ki sam hi.\nTua teng tawh ong haan thawn ing lungdam!\nComment by moemangsen on July 22, 2010 at 8:23pm\nLawm, nalai atte thupithei mahmahei, practical takin zattheih pahpahding vive himawk ei. Ongzom toto laiou,


url: =Lunggulhna liankhat ~ Dr. James Dongno :: ZOMI DAILY\nLunggulhna liankhat ~ Dr. James Dongno\nposted on 17 October 2016 at 4:24 pm Lomkholna: Dongno, News, Politics, Zomi\nZomi Congress for Democracy, Global Zomi Alliance,Tedim Association, Zomi Youth Association leh ZOMI kipawlna tuamtuam makaite tung lunggulhna lianpi khat kohna: October 17, 2016 To:\n1. Pu Cin Sian Thang, Member of Parliament, Zomi Congress for Democracy (ZCD) Makaipi,\n3. Prof. Dr. C.Thang Za Tuan, Tedim Association Makaipi,\nMRTV channel athak nga ki beklap ding aa company tuamtuamin ong hong ding cih thu ka zak ciangin ei Zomi Program peuhmah hoihtak leh nasia takin i neih zawh nading Zomi kipawlna makaiteng ong kikumin nong vaihawm nading uh lunggulhna lianpi tawh kong thuum nuam hi.( Hih chanel thak nga a kihon beh kei phial leh zong hih veve ding hi hang.)\n1959 pawl aa kipan Radio ah Falampau ( Laizopau) tawh i neih ban ah tu-in MRTV ah i nei leuleu aa lungdam huai mahmah hi.\nAsawt vei nai lo-in MRTV ah Mindat pau-in program ong suak leuleu aa khantohna khat kibehlap hi ci-in i lungdam semsem hi.\nZopau a zang, ei Tedim leh Tonzang gam Cikha khua khung pan Bamboo Camp ciang i pau avekin kibang khin aa, Pasian ong piak thupha lianpi khat ahi hi. Dim, Hualngo, Khuano, Lamzang, Paite, Phaileng, Saizang, Sihzang, Teizang, Vangteh, Zo, i vekpi-in i awkaih tawm ki lamdang bek hi. Tua ahih manin, “kamphen kul lo “ i kici hi.\nChin State sung leh Kawl zaang, Tamu dong, Mandalay leh Zangkong aa om, Khamtungmi khempeuh sung ah mi atampenpen-in azat pau pen Zopau ahi hi. Mimal-in 120,000 val pha hi. India gam ah Zopau a zang 200,000 bang om lai hi. Pau dangte azang mi 50,000 apha om lo ding hi.\nTua bangin mi atampenpenin azat Zopau pen Radio/MRTV program sung ah tuni dong a-om nai loh mawk pen a ki ngaihsun zo lo, alamdang mahmah thu khat ahi hi. Bang hangin tu dong hih bangin i koih mawk hiam? Thuakzawh hatna lian mahmah anei minam khat ihi hi. Mimal atam penpen, Pasianin pilna lam, sum leh pai lam, kumpi nasepna lam, galkap sung ah min leh za, gam makai cih bangin atampen mun tuamtuam ah thupha ong piak ngiat minam hi napi hang, hih i ‘thuakzawh hatna” hangin i khantot nading, i piicin nading ong daal, ong khak hi.\nTudong mah Pasianin ong it, ong kamvak, spoon-fed in i om-aa, ei ngaihsut tawm leh hanciamna zang lo-in i om ngiun:geu ( r : r tonic solfa la awin simin, m : d hi lo) lai ding hiam?, ngaihsut huai kasa hi. Radio khawng TV program sung khawng ah ei pau om takei leh phamawh asa zo nai mahmah lo Zomite-in athak aa i phawk ding deih huai kasa hi. Hih pen athupi mahmah leh alauhuai mahmah thu khat ahi hi.(A lauhuaina thu mundang ah kikum lai ni)\nNgaihsun pha mahmah dih ni. Midangte khat pepeuh pau kibang ei zah pha peuhmah leh Radio, MRTV program ah hun asaupenpen nei hamtang ding uh hi. Ei sang aa a tawmzaw thamtham te’n tun Radio leh MRTV ah program nei ta uh aa, a zum mahmahin, maizumhuai lua ta hang. A mau aa sut ding i hi kei hi. Amau neih hoih isa aa i lungdam pih hi. E’n sawtpi pekin i neih ding kilawm mahmah zaw hi. Hun hoih tampi in ong kheng khin ahih hangin zekai lua nai lo deuh hi. Zekai lai leng aman ding ihi ta hi.\nIh theih lohna hangin i lungsim hangsan zo lo zong hi kawmkawmin ka mu hi. Pawlkhatin a gen uh ciangin, Falam pau mi tampi-in thei pen hi ci-in eilam i ulian masate gen kei mahmahin 1959 kumin ka za ngei hi. Tua ban ah “Falam pau pen Radio sung pan ki paukhia ahih ciangin, mi tampi theih ahi hi” peuh ong kicih ciangin, thei lo i hih manin ahiding peuh i sa hi. A taktakin Chin State sung ah Zopau azang mi atampenpen ahi hi.( mi a tampenpenin Zopau azang uh hi.) Tua ban ah, Kawlzaang-Tamu dong, Mandalay, Yangon khuapi ciang ah zong mi atampenin azat ( Khamtung pau lak ah ) Zopau azang mi atampen hi.\nTua bek tham lo-in Zopau pen, Myamyo Defence College ah Army htauh lan ye, MI -te-in sin ngiat uh hi. Pau tuamtuam a etkaak uh ciangin, Tedimpau baihpen, a zang mitampen, sumbawlna lam ah kizang pen cih amuh uh ciang aa kisin ahi hi.\nSagaing ywathitgyi, Taingyintha Phwenhphiu-ye Theihpan sang ah zong kum 60 val, tuni dong Zopau kisin hi. Hih thute ei nangawnin i thei kim nai kei zen hi. Tua ahih ciangin, Zopau bangzahta-in thupi cih i theih ding thupi hi. A thupitna i gen khia ding hi, i pholaak ding aa tha i la ding hi. Mi dangte gen peuhpeuh hi isa nawn kei ding hi. Hih thute aneen-asi-in ciaptehna om khin zo aa hilai ah gen ding kul nai lo hi.\nTua ahih ciangin, bang ngak lai ding i hi hiam? Kumpi-in Zopau thupi sa aa hih bang sang thupite ah kisin sak zawzen ahih ciangin Radio/MRTV program peuhmah ah Zopau a om loh ding ahi thei lo thu khat ahi hi. Thu phamawh ahi hi.\nTua ahih ciangin Zomite-in nu leh pa-aa kong neih uh ZCD, GZA,TA, ZYA makaipite-in i minam aading athupi mahmah hih thu, tu khawm, maitang kituahin ong kikum peuhmah le uh cin ci-in lunggulhna lianpi leh veina lianpi tawh kong kun hi. No lo adang Zomi makai om lo hi. No nong sep kei uh leh nidang ciangin khangthakte-in ong mawh sak ding uh hi.\nAthu ala ong kanin, siau-in tu mahmahin announcers / news readers ding nungak-tangval navak, atei zong kholin training i kipat ding leh akisam dingte khempeuh nong vaihawm nading uh lunggulhin muanna leh lametna lianpi tawh kong kun hi. Hih lai na ngah uh ciangin na ngaihsutna uh ong thei sak le uhcin ka lung adam mahmah ding hi. Deihsakna takpi tawh, James Suan Za Dong (Sydney, Australia)\nPrevious: Thantlang leh Zu dawn vai ~ Pau Do Lian\nNext: Malaysia Marigold bawngnawi te ki dop huai [Recall Product] ~ ZD\n21 October 2016 at 8:51 am\nna lai at te khempeuh thubun sa ing .TEDIM thu ,tedimpau. ZOMI tangthu. te a kipan ,hoihlahhoih, manlahman ei, kapu honggengen ngei te tawh kibang mahmah.\n18 October 2016 at 8:28 pm\nhi lua mah ei kithawikhiathun ta mah ei guai…aw


url: =USA, Kansas pan Pu Daniel Maungpi in hongnusia :: ZOMI DAILY\nUSA, Kansas pan Pu Daniel Maungpi in hongnusia\nposted on 5 December 2019 at 8:30 pm Lomkholna: Dahpihna, News, ZIUSA, Zomi\nDahpihna lai (Condolence Letter) Zomi Innkuan USA, Inc.\nTedim Leilum aa suak ,Kansas USA gam ateng Pu Daniel Maung Pi in abeisa December 01,2019 in teknatna tawh ongnusia cihthu izaakmanin ZIUSA kipawlna min tawh dahpih na ipulak hi.\nPu Daniel pen Pasian lam hon sak na tawh March, 2014 in USA a tung ahihi. Pu Daniel Pen Zomi te kipawl khopna Zomi Innkuan Kansas City ah member khat leh USA gamsung Zomi akuamapeuh luang kipham nading a akivaihawm ZIUSA Genvai ah onglut thukhun pom ni 01/31/2015 akipan tunidong thukhun pom active member khat ahih manin bylaw thukhun zuiin (100%) Death Benefit $15,000 kipiakhia dinga paakkual $150 man khattawh zong mangpha khakna kinei ding hi.\nPu Daniel tawh anunungpen hunzatkhop ding ong tungding Saturday December 07,2019 10:00am hun-in Highland Park Funeral Home ah Myanmar Christian Church (MCC) makaih na tawh hehnep hunbawlkhopna neihkhit ciangin leisung ah tuhna kineidinghi.\nPu Daniel ong nusiatna hanga adahakap sangam tanau meltheih khuapih beh leh phung akuamakhempeuh hehnemsiampa kha siangtho in ong hehnem ciatta hen la I biak Pasian in a makiangpana ongpai khasiangtho in lungnop tawldamna ong guat kimciat nading ZIUSA kipawlna in thu kingetpih hi. Dahpihna Lianpitawh, Mun Mang (Genvai tanupi) ZIUSA Genvai Tanupi\nPrevious: Christmas Sermon: Christmas bawlzia nam 4 ~ Thang Van Lian\nNext: ZAM Thupuak :: 08 Dec 19 (IIMM tetawh kimuhna)\nLeitung Khatna – Gam Thumna Zomite ~ Pu Zokhai\nTulaai Leitung Thuthang Tuamtuam Updates June 18, 2015\nKyaw Thu in “Ramon Magsaysay Award” ngah\nOur Tribute to Dr. Cin Do Kham ~ Zomi Daily Media\nInnkuan pankhia Pa Pasian ~ Khoi Lam Thang


url: =Pumpi ading tha om annekna :: ZOMI DAILY\nposted on 13 March 2019 at 8:17 pm Lomkholna: Health, News\nA kicing tha om annekna a thupina\nTha om annekna pen cidam nadingin a thupi pen leh a kisam pen a hihi. A cidam mi te in innkuannuam piangsak thei aa nuntakna sungah nuamsa uh hi. Pumpi a’ding a kicing tha om ante a kipia naupangte hoihtak in khang uh hi. Hoihtak cihciangin a pumpi gihna, a sauna te a kumzah tawh kituak cihna a hihi.\nCinatna tuakkha lo zawdeuh uh hi. Sangkahna ah laisiamzaw uh hi. A nuntak sungin sumbawlna ah siamzaw uhaa kumtam nungta zaw thei uh hi. A tate zongh a cidam zaw hi. Tua a hihmanin tha om annekna pen mikhempeuh tawh i kisai hi.\nTha neilo in i pianding a kilawm bang aa i pianlohna pen pumpi a’ding a kicing tha om ante i nekzawhlohna hang hiphadiak hi. Tua thu tawh kizom in cidamlohna, khuakpillohna, nasephoih neihzawhlohna leh sumlut hoih neihlohna te hong piangsak thei hi.\nThaneihlohna a piangsak thei nate\n⦁ Cidamlohna in tha zawngkhalna piangsak thei aa thazawgnkhalna in zongh cinatna piangsak thei hi.\n⦁ A kicing annek lohna, an hoihtak in kipiak lohna leh omdan khawldan leh kimlepam hoihtak puahlohna (siantholohna) te in cinatna hong piangsak thei hi.\n(Hoihtak an kipia lo cihpen annek ding om gega napi naupang an ne theinailo te hoihtak piaklohna a gennopna a hihi. A mau le a mau an a netheilo te an hoihtak in a kipiak keileh an a huah mahmah hangin thazawngkhalna ngah veve ding cihna a hihi.)\nA kicing tha om an a ne zolo te pianzia\nHih tha om ante a kicingin a ne zolo mite pianzia pen innkuansung, khuasung leh mikim in i theih ding thupi mahmah hi.\nNaupangte in a kicing an a nekzawhloh man leh tha om an te a nek zawhloh manin pumpi khanna ah haksatna a tuak lam kimu thei hi. A kumtawh kituak lo in gawnluatna, tun tomluatna te piangthei aa tuate hangin a pumpi uh a khan ding zah in khangzo nawnlo thei uh hi.\nMittawh muhtheihloh thazawngkhalte pianzia tampi om hi. Gentehna: khuakhatlohna, bil khuazakna hoihlohna, kampautheihlohna, lungsim kicinlohna cihbangin mibatlohna tampi om hi.\nTua a hihman in naupangte in nisimin tha om an namkim a nek ding uh kisam hi. A diakdiak in singgah tuamtuam te leh a engmel a nei mehteh mehgah te nek ding kisam hi.\nNaupangte, naupaai te leh tangeknei nupite in pumpi a khangsak an namte (protein), vitamin leh tattuhdat tampi a kihel an namte tampi nek ding thupi mahmah hi. Mikim in a hihleh cidat (iodine) nek ding kisam hi. Thaom an nekna a thupi na\nPrevious: Kum sawtpi nadam nading tulaitak a nathuak phot in\nNext: Zun-iip ki dophuai ~ Hau Lun


url: =Siamsin Medical Trip & Summit, Tauleng nuamtak kizo :: ZOMI DAILY\nSiamsin Medical Trip & Summit, Tauleng nuamtak kizo\nposted on 18 April 2018 at 4:35 pm Lomkholna: News, Siamsin, Zomi\n13-17 April, 2018 :: Kawlgambup Siamsin kipawlna (Universities-Myanmar) in kum sim in a neih den Summit & Medical Trip pen tukum Tonzang gam huam Tauleng khua ah 13-17 April 2018 sung in kibawl thei hi. Kawlgam bup siamsin kipawlna sung ah local 8 om in tua sung pan local 6 kihel thei hi.\nSiamsin mimal 120 kiim kipha in Doctor le Nurse te tawh avek pi 140 bang kipha hi. 2017-18 laisim kum in Gangaw Siamsin te zong kizop na haksat na te hang in local khat in ki ding sak hi. Tu in kawlgam bup siamsin kipawlna pen local 9 kipha ta hi.\nTauleng khua tangthu tomno\nTauleng khua pen 1915 kum in kisat in Pu Cau Lian leh alawmte in sat uh hi. 1940 kum ciang in Pasian thu na tung in 1942 kum ciang khua mial gawlzawh na nei in Pu Cau Lian leh alawmte in sat uh hi. 1940 kum ciang in Pasian thu na tung in 1942 kum ciang khua mial galzawh na nei in tu in Pasian thu theih zawh kum 76 bang pha ta hi.\n1940 kum mah in khuasung nulepa te hanciam na tawh private school khat nei thei hi. 1970 kum ciang in kumpi sang Primary School ngah hi. 1983 kum in vuansuai ( midwife) siamah khat ngah uh hi. 1993 kum in tauleng khua beimang ding galpi khat na tung ngei hi. 2004 kum in ZYA kipawlna naphut uh hi.\nTua kum mah in Tauleng Christian Fellowship (TCF) na phuan khia uh a kum khat in thum veita antang thunget na nei uh hi. 2017 kum in ျပည္သူ႕လႊတ္ေတာ္ Pu Hau Khen in mawtaw lampi hon na neih sak hi. 2010 kum ciang in Zosiam Medical Gospel te na pai thei uh hi.\n2018 kum in Zogam Gospel te’’ zong na pha zo in ZOMUS kipawlna khua ading na koih sak thei uh hi. 2018 kum April kha in Kawlgambup Zomi Siamsin kipawlna te makaih na tawh Summit & Medical trip 13-17 sung ki nei thei hi.\nSingtang buh leh zangbuh zong piang hi. Tu in Thawbat le Coffee cing zong kipan ta uh hi.\nNote: Hih pen khuasung tangthu tom genna pan ciapteh zawhzah kalak ahih manin akim lo zong om kha ding hi. Siamsin Awging\nPrevious: US gamsungah vanlengkhat Engine puakkham in mi 1 si, 7 liam\nNext: Kumthak muakna in Myanmar gambupah thongkia mi 8500 ki khahkhia\nKuala Lumpur khuasung nasepna khatah Crane Boom kia in ahawlpa liam\nZAM Thupuak :: 30 November 2014\nMalaysia huhna tembaw Kawlgam ah luttheih nadingin phalna kipiata ~ ZD